text:
WILLEMSTAD — Awe diahuebs Federashon Biyar Korsou ta ranka sali ku su Kampionato Nashonal di Ekipo Bola 8. E evento lo konta ku partisipashon di 4 ekipo , Curadise , Maishi Tigers , Breaking Bad y The Biesheuvel Friends. Na House of Billiard Play den Landhuis Granbeeuw tur e weganan lo tuma lugar solamente riba tur diahuebs pa 8or di anochi. Un invitashon ta bai na tur fanatiko pa bin apoya bo ekipo faborito. E prome enkuentronan lo ta Maishi Tigers vs The Biesheuvel Friends y Breaking Bad vs Curadise. E evento aki ta patrosina pa Montana Bierhuis.
KURSO FAMILIARISA KU AWA PA MUCHA DI 3 KU 4 AÑA
WILLEMSTAD — Direktiva di Swim Club Orca Curaçao ta partisipá ku djasabra dia 06 di ougùstùs 2022 lo kuminsá ku kurso pa muchanan di 3 i 4 aña familiarisá (kustumá) ku awa. E kurso tin un durashon di tres (3) luna i dos (2) biaha pa siman tin treinen. Riba djasabra treinen ta di 16:00 or pa 17:00 or i djadumingu treinen ta di 10:00 or pa 11:00 or na Pisina Bennie Leito.
Meta di e kurso aki ta pa e muchanan di 3 i 4 aña familiarisá/kustumá ku awa, di moda ku nan por manehá fásil den awa. Ora nan tin 5 aña nan por partisipá na e kurso pa diploma “A” sin problema. Na final di e kurso lo tin un tèst i e muchanan ku partisipá na e tèst lo risibí un sertifikado.
Kabando e kurso aki no ta nifiká ku e mucha sa landa, sino ku e por defendé su mes. Semper e mester tin “gordel”/vèst bistí i e mester ta huntu ku su mayor ora e ta kantu di un pisina òf laman.
E kurso ta kosta fl. 60,00 pa luna.
Pa inskripshon i mas informashon por WhatsApp sra. Norin Bolhuis na number di telefòn: +5999 5614062.
Tuma bon nota ku, No por inskribí na Pisina dia lès kuminsá. Inskripshon ta solamente via di e WhatsApp ariba menshoná.
E kantidat di lugá pa e kurso aki ta limitá.
FDOK SU SIMAN OLÍMPIKO KÒRSOU 24 – 31 di yüli 2022
WILLEMSTAD — Djaduming awor 24 di yuli 2022 Federashon Deporte i Olímpiko Kòrsou (FDOK) ta bai tin su apertura huntu ku tur e federashonnan ku ta partisipa na e promè SIMAN OLIMPIKO KORSOU di 24 pa 31 di yüli 2022.
Un total di 16 federashon miembro di FDOK lo partisipa na e Siman Olímpiko Kòrsou kual ta: Atletismo, Baseball, Basketbòl, Biyar, Futbòl ,Futbòl di Sala, , Dam, Domino, Yudo, Karate, Sailing, Sòftbòl, Taekwondo, Tennis di Mesa, Vòlibòl i Natashon.
Tur federahon i nan deportistanan lo reuni na Buurcentrum Sentro di Bario Brievengat pa 12.30 or kaminda huntu ku Brassband PCD lo kana den un desfile bai velt di Sam Buntin Ballpark.
E siman Olímpiko Kòrsou lo konsistí di kompetensianan den hopi ramonan di deporte. Meta di e evento aki ta pa stimulá i motivá nos hende nan partisipa en general na deporte kompetitivo. Alabes sera e temporada di vakashon aki ku un grandioso siman di deporte.Tambe pa gradisi nos deportistanan ku a saka kara di Kòrsou engrande.
Esaki lo sosode den koperashon ku Fundashon Desaroyo Deportivo Kòrsou (FDDK); parti mainta i merdia FDDK lo tin su aktividatnan pa hobenan (plan di vakansi) i parti anochi FDOK lo tin e parti kompetitivo dor di su diferente ramonan di deporte afilia na FDOK.
Lo trata pa por tin transporte pa públiko kada ora di 24 di yüli pa 31 di yüli 2022 ku ta sali di Otrobanda pa SDK.
Dia 31 di yüli FDOK ta bai klousura su selebrashon Siman Olímpiko en grande. FDOK ta bai organisá su di 5 kaminata riba djadumingu 31 di yúli pa 6’ or di mainta ku ta sali for di e parkeerplaats di SDK na Brievengat i regresa SDK bek.
E lema di e kaminata ta: “BAN SOSTENE DEPORTE”.
E kaminata aki ta pa pueblo di Kòrsou en general hunto ku FDOK su miembronan di tur e federashonnan afiliá na FDOK i mayornan di nos deportistanan. Karchi pa e kaminata ta optenibel na kantor di FDOK; situá na Roodeweg 92A – edifisio blou ku blanku – 2e piso t/o Colon na Otrobanda. Tambe por haña karchi serka tur nos federashonnan miembro. Preis pa e kaminata ta kosta fl. 17.50.
Dia 31 di yüli 2022 anochi FDOK lo klousura e SIMAN OLÍMPIKO KÒRSOU ku Broche di Oro ku un partido di Beisbol di 2 selekshon ku ta tuma lugà na stadion Johnny Vrutaal (Rif ).
FDOK ta hasi un apelashon na pueblo di Kòrsou pa partisipá na e kaminata aki di manera bo por kontribuí na moveshon deportivo ku tin komo lema : “BAN SOSTENE DEPORTE”. E Siman Olímpiko Kòrsou di deporte aki ta net na klousura di temporada di vakashon eskolar.
Bini uni bini tur bin sostene nos deportistanan i laga e muchanan sera nan vakashon mirando i hasiendo deporte.
Alabes ta dia ku lo homenagia nos deportistanan ku a saka kara di Kòrsou en grande e aña aki.
DUNA BOS NA NOS ANSESTRONAN: REKONOSE , DISKULPA , REPARA 9 DI YULI 2022
WILLEMSTAD — Den kuadro di Dia di Emansipashon , Fundashon Museo Tula ta organisá un enkuentro hopi signifikativo ku mester a tuma lugá di promé di yüli na mangasina di Lanthùis Kenepa (Museo Tula) ku yama “ Duna Bos na nos ansestronan, kibrando silensio”.
Debí na inseguridat pa ku e mal tempu ku a premirá djárason siman pasa mester a posponé e aktividat aki.
Fundashon Museo Tula pa medio di e komunikado aki ke informá na tur invitado i na pueblo en general ku enkuentro importante aki lo sigui djasabra awor dia 9 di yüli di 10.00 di mainta pa 01:00 di mèrdia na Lanthùis Kenepa.
Siman pasá dia promé di yüli ta un dia ku a laga un marka importante den e proseso di emansipashon di nos pueblo ora ku a tuma lugá e reunion importante di Parlamento di Kòrsou kaminda a invitá Plataforma di Sklabitut i Herensia di Sklabitut pa duna un presentashon di herensia di sklabitut den kuadro di e proseso di emansipashon.
E importansia di e enkuentro aki ta ku huntu ku integrantenan di Plataforma di Sklabitut i Herensia di Sklabitut i representantenan di pueblo ku seriedat a analisá e problema di herensia di sklabitut i su konsekuensia pa nos komunidat ku te awe ta hopi visibel . Ku esaki nan a alsa konsiensia bou di pueblo ku promé di yüli ku nos ta selebrá ta danki na lucha balente hiba pa nos ansestronan ku a habri e kaminda largu di emansipashon. Pero konsiente di e hecho ku ainda tin mas pa bai pa kibra e restonan di desigualdat ekonómiko i sosial eksistente ku a keda persiguié hopi yu di Kòrsou komo herensia di sklabitut. Parlamentu i Fundashon Konsenshi Históriko ku esaki a hisa pone riba mesa e tres enkargo pa logra den e di 160 aña di abolishon di sklabitut. Rekonosé Diskulpá i Ripará. Tarea ta na pueblo di Kòrsou pa ku yudansa di Komishon Nashonal i Gobièrnu mobilisá pa bai para tras di e enkargo aki huntu i asina duna forsa na e enkargo di parlamentu . Ku esaki pueblo di Kòrsou lo pone un base fuerte pa awor yega na emansipashon polítiko kompleto di nos pueblo; loke ta anhelo di tur pueblo ku ta stima su libertat.
Fundashon Museo Tula dia 9 di yüli awor ta organisá e aktividat ku ta duna inisio na preparashon di e di 160 aña ku un akto di hopi nifikashon i ku mester ta e komienso komo ku ta ei tur kos a kuminsá.
E dia aki lo gradisí nos ansestronan pa tur loke nan mester a pasa aden, nan sanger , sodó i lágrima ku a kore i tòg mantené nan dignidat komo hende i nan determinashon di ke ta liber. Yama nan danki pa e diferente luchanan ku nan a hiba pa otro aña nos por selebrá 160 aña di libertat.
E akto simbóliko lo ta den forma di yama nòmber di e 140 personanan ku pa promé biaha por a gosa di e derecho di ta siudadano muhé i hòmber ku nòmber i fam. Liberá for di kadenanan di sklabitut dia promé di yüli.
E mainta lo kontené ademas diskurso di Minister (di Enseñansa, Siensia, Kultura i deporte) , kanto , baile , poesia i testimonio di hóbennan di awe.
E aktividat di djasabra 9 yüli na Lanthùis Kenepa ta grátis. Pueblo ta bon bini. Por reservá via WhatsApp (+5999) 686-2255.
FDOK SU SIMAN OLÍMPIKO KÒRSOU 24 – 31 di yüli 2022
WILLEMSTAD — Den ultimo siman di vakashon Federashon Deporte i Olímpiko Kòrsou ta bai organisá pa di promé bia su SIMAN OLIMPIKO KORSOU di 24 pa 31 di yüli 2022.
E siman Olímpiko Kòrsou lo konsistí di kompetensianan den hopi ramonan di deporte. Meta di e evento aki ta pa stimulá i motivá nos hende nan partisipa en general na deporte kompetitivo. Alabes sera e temporada di vakashon aki ku un grandioso siman di deporte.
Esaki lo sosode den koperashon ku Fundashon Desaroyo Deportivo Kòrsou (FDDK); parti mainta i merdia FDDK lo tin su aktividatnan pa hobenan (plan di vakansi) i parti anochi FDOK lo tin e parti kompetitivo dor di su diferente ramonan di deporte afilia na FDOK.
Lo trata pa por tin transporte pa públiko kada ora di 24 di yüli pa 31 di yüli 2022 ku ta sali di Otrobanda pa SDK.
Un total di 17 federashon miembro di FDOK lo partisipa na e Siman Olímpiko Kòrsou kual ta: Atletismo, Baseball, Basketbòl, Biyar, Boxeo, Futbòl di Sala, Futbòl, Dam, Domino, Yudo, Karate, Sailing, Sòftbòl, Taekwondo, Tennis di Mesa, Vòlibòl i Natashon.
Dia 31 di yüli FDOK ta bai klousura su selebrashon Siman Olímpiko Kòrsou ku e.o. su di sinku (5) kaminata anual. Despues di 2 aña pa motibu COVID -19 esaki a ser kansela, FDOK ta bai organisá un tremendo kaminata riba djadumingu dia 31 di yúli próksimo pa 6 or di mainta ku ta sali na e parkeerplaats di SDK na Brievengat i regresa SDK bek. E lema di e kaminata ta: “BAN SOSTENE DEPORTE”.
E kaminata aki ta pa pueblo di Kòrsou en general hunto ku FDOK su miembronan di tur e federashonnan afiliá na FDOK i mayornan di nos deportistanan. Karchi pa e kaminata ta bai ta optenibel entrante djaluna 11 di yúli awor na kantor di FDOK; situá na Roodeweg 92A – edifisio blou ku blanku – 2e piso t/o Colon na Otrobanda. Tambe por haña karchi serka tur nos federashonnan miembro i na algun puntonan di benta. Preis pa e kaminata ta kosta fl. 17.50.
FDOK ta hasi un apelashon na pueblo di Kòrsou pa partisipá na e kaminata aki di manera bo por kontribuí na moveshon deportivo ku tin komo lema : “BAN SOSTENE DEPORTE”. E Siman Olímpiko Kòrsou di deporte aki ta net na klousura di temporada di vakashon eskolar.
Bini uni bini tur bin sostene nos deportistanan i laga e muchanan sera nan vakashon mirando i hasiendo deporte.
Dia 31 di yüli 2022 anochi FDOK lo klousura e SIMAN OLÍMPIKO KÒRSOU ku Broche di Oro.
Kompetí i dibertí, pasobra deporte ta dushi
WILLEMSTAD — Dia 26 di yüni próksimo Fundashon Desaroyo Buena Vista (FunDeBu) ta organisá un ‘mini olimpiada’ titulá: “Kompetí i dibertí, pasobra deporte ta dushi”.
FunDeBu ta un fundashon ku primordialmente ta organisá aktividat-/eventonan sosial i deportivo ku ta kontribuí na desaroyo di tantu nos hóben- komo adultonan.
Praktiká deporte ta kontribuí na kurpa i mente sano. Ademas deporte ta uni hende i trese union den pais.
Basá riba e filosofia aki nos ta organisá i kordiná e dia di deporte na vèlt di Buena Vista i den skol Juan Pablo Duarte. Tur esaki ku kolaborashon di e diferente federashonnan di deporte.
Nos lo transformá e aria den unu olímpiko.
Nos aspirashon ta pa riba e dia en kuestion, bishitantenan sera konosí ku e diferente ramonan di deporte na Kòrsou. Ademas federashonnan por propagá i duna informashon spesífiko di nan ramo i asina purba motivá i konvensé hóbennan pa afiliá na un tim. Pues un oportunidat di “ganá-ganá”.
Mas o ménos 13 diferente federashon di deporte lo partisipá riba e dia aki. Nan ta garantisá presentashon na nivel haltu di parti di nan deportistanan.
E siguiente ramonan di deporte lo partisipá n’e evento aki:
- ‘Denksporten’: Dam, Dominó, ‘Schaken’
- ‘Vecht-/Zelfverdedigingsporten’: Yudo, Karate, Taekwondo
- ‘Balsporten’: Futbòl, Basketbal, Ping Pong, Bola’s
- Atletismo: Maratòn, ‘Hardlopen’ Triatlon
- Subi flie
APERTURA DI “LUNA DI KOLEKTA” NA BRIONPLEIN
WILLEMSTAD — Djasabra 4 di yüni 2022 Federashon Deporte i Olímpiko Kòrsou (FDOK) a tene su apertura di e luna di kolekta pa deporte ku a tuma lugá riba Brionplein.
Presidente di FDOK sr. Rignaal “Jean” Francisca a habri e atardi ku un diskurso den kua e la informá ku meta di e kolekta aki ta pa rekoudá fondo pa diferente proyekto i plannan ku FDOK tin pa engrandese deporte aki na Kòrsou. Tambe miembronan di direktiva FDOK huntu ku Komishon di kolekta pa deporte a hiba palabra.
Riba e dia aki tabatin 13 federashonnan miembro di FDOK ku tabata presente kaminda nan a duna demostrashon i informashon di nan deporte. Curacao National Anti-Doping Organization (C-NADO) tambe a uni pa duna splikashon di Anti-doping.
E ambiente tabata unu deportivo i sosial kaminda henter famia por a bishita.
Tabatin músika pa entretené e públiko presente.
FDOK ta yama un danki special na Minister di Ekonomia Sr. Ruisandro Cijntje i tambe na Parlamentario Rennox Calmes ku tabata presente i a duna aporte na e proyekto.
Despues di e apertura di dia 4 di yüni, direktiva i miembro nan di FDOK ta hasi uso di e oportunidat aki pa pidi Pueblo di Kòrsou pa sigui duna nan aporte durante e luna di yüni aki.
Diferente deportista / atleta i tambe coach i dirigentenan di deporte lo ta presente na diferente sitionan, aktividatnan i establesimentunan na Kòrsou ku e buzonnan pa asina komunidat kompletu por hasi su donashon durante di e luna aki.
Bo por hasi bo donashon tambe via di kuentanan bankario di FDOK:
- MCB: #22791707
- BDC: #33107701
Marnix i Radulphus College ta gana di torneo eskolar di ahedres
WILLEMSTAD — Djadumingu 5 yüni 2022, Curacao Youth Chess Institute a organisá su kompetensia eskolar di ahedres anual dedika na memoria di e baluarte sr. Omalio Merien (dfm) kende durante su bida a duna un aporte grandi na desaroyo i promoshon di ahedres aki na Korsou.
Hopi ta esnan ku konese sr. Omalio Merien komo inisiado di e karnaval organisá ku nos tur konose awendia, pero poko sa ku sr. Merien su gran pashon tabata e wega noble di ahedres. Sr. Merien tabata praktika ahedres na di klup di ahedres Capablanca unda e a fungi entre otro komo presidente di direktiva. Na final di añanan ‘70 Omalio Merien a lanta su skol ‘Agedres na plaka chiki’ pa mucha i den dekada ’80 sr. Merien tabata organisa hopi torneo di reto pa tantu hoben komo adulto na SDK. Tambe sr. Merien a kuminsa na febuari 1981 ku su programa di televishon ‘Agedres na paka chiki’ ku a pasa mas ku 10 aña largu tur siman na TeleCuracao. Mirando e aporte grandi di sr. Omalio Merien na desaroyo i promoshon di ahedres na Kòrsou, Curacao Youth Chess Institute a dedika e torneo eskolar 2022 na su honor.
Na e torneo eskolar 2022 a partisipa un total di 46 alumno di 21 diferente skol. Entre e 46 alumnonan ta tin tambe 4 ahedresista di Liseo Boneriano ku tambe a bin Kòrsou spesial pa por partisipa. E kompetensia di ahedres a keda organisá den dos grupo apart pa separa alumnonan di skol di fundeshi for di e alumnonan di skol avansa. E hobenan a bataya fuertisimo durante 5 buelta di 10 minut pa banda den nan respektivo grupo i e resultado di weganan a mustra un diferensia di skor minimo na final. Mester a aplika sistemanan di tie-break den ambos grupo pa por a saka e siguiente resultadonan:
Grupo di skolnan avansa overall:
- Rishab Anandbadoer Radulphus College 4 pto
- Dylan Léañez Vespucci College 4 pto
- Johan van Delden Juan Pablo Duarte 4 pto
Grupo di skolnan di fundeshi overall:
- Jie-Peng Wu Marnixschool 4.5 pto
- Björn Elisa Vigdis Jonckeer Mensing 4.5 pto
- David Augusta Marnixschool 4 pto
Miho damitanan di skolnan avansa:
- Diantheley Pourier Gouverneur Laufferschool 4 pto
- Esther Carolina Marnix VSBO 2 pto
- Tamaris Pikeur Liseo Boneriano 1 pto
Miho damitanan di skolnan di fundeshi:
- Liana Pieter Prins Bernardschool 3.5 pto
- Sharidania Suart Glorieux College 3 pto
- Chalendriënsley Cristina Kolegio Iris Bruyning 2 pto
Sr. Gibi Merien kende ta ruman di e baluarte Omalio Merien a representa famia Merien, kendenan a soru pa e bunita trofeonan pa ganadornan, i a entrega e premio na e ganadornan overall di skol di fundeshi i ganadornan overall di skol avansa.
Curacao Youth Chess Institute ta felisita e ganadornan i ta enkurasha tur nos hoben ahedresistanan femenina pa kuminsa prepara pa un gran kompetensia femenino ku lo tuma luga djis despues di fakansi grandi.
BAN YUDA NOS KARGA DEPORTE NA KORSOU
WILLEMSTAD — Federashon Deporte i Olímpiko Kòrsou (FDOK) ta organisá pa promé bes luna di kolekta pa deporte. E meta di e kolekta aki ta pa rekoudá fondo pa diferente proyekto i plannan ku FDOK tin pa engrandese deporte aki na Kòrsou. E luna di kolekta pa deporte lo tuma lugá den henter e luna di yüni. Lo kuminsá ku un apertura ofisial riba 4 di yüni 2022 i lo terminá ku un klousura riba 30 di yüni 2022.
Siman Olímpiko Korsou
Un di e proyektonan ku FDOK tin programa ta e siman Olímpiko Kòrsou 2022 ku ta pone pa tuma lugá di 24 pa 31 di yüli próksimo. Meta di e proyekto aki ta pa krea un esfera olímpiko na kòrsou kaminda kada federashon lo organisá nan propio kompetensia lokal den un esfera estilo Weganan Olímpiko. Tur esakinan bou di guia i kordinashon di FDOK i den “partnership” ku FDDK.
Plan di desaroyo di topsport 2022 – 2026
Tambe FDOK ke ehekutá e plan di desaroyo di topsport ku tin komo meta pa den un término kòrtiku, medio largu i tambe largu krea deportistanan ku por destaká riba nivel internashonal i asina posishoná Korsou den e tòp 15 na e Weganan Sentro Amerikano i Karibe 2026 ku lo tuma lugá na Sto. Domingo.
Plan Stratégiko 2022-2024
FDOK huntu ku stakeholders ku yudansa di Innovatie & Ontwikkeling Adviesbureau a traha riba un plan stratégiko pa e temporada di 2022 pa 2024.
Pa hasi e proyektonan ariba menshoná posibel i kumpli ku e plannan, FDOK a bini ku diferente manera pa generá fondo. Un di e manera nan aki lo ta den forma di un luna di kolekta.
Apertura di e luna di kolekta pa deporte ta tuma lugá djasabra 4 di yüni 2022 di 3‘or di atardi pa 7ór di anochi riba Brionplein. Lo bai tin músika pa entretené e públiko presente. Lo bai tin tambe diferente federashonnan miembro di FDOK ku lo ta presente pa asina duna informashon di nan deporte. E ambiente lo ta unu deportivo i sosial kaminda henter famia por bishita.
Pueblo di Korsou por duna su aporte den e siguiente formanan:
- Riba djasabra 4 di yüni por akudí na Brionplein pa depositá bo kontribushon.
- Despues di e apertura di 4 di yüni, diferente deportista/ atleta i tambe coach i dirigentenan di deporte lo ta presente na diferente sitionan i establesimentunan na Korsou ku nos buzonnan pa asina komunidat kompletu por hasi su donashon durante di e luna aki.
- I si ta deseá di hasi un donashon via di kuentanan bankario di FDOK, esaki tambe ta posibel riba kuenta MCB: #22791707 i BDC: #33107701.
FDOK ta hasi un petishon na henter pueblo di Korsou pa kontribuí pa asina konhuntamente nos sigui yuda engrandese deporte riba nos isla.
Di antemano danki i FDOK ta konta ku boso sosten.
Torneo Eskolar di Ahedres 2022 Dedika na Honor di Sr. Omalio Merién
WILLEMSTAD — Despues di a rekonose i rekorda sr. Jozef “Boy” Plaate den aña 2021 pa su aporte na desaroyo di ahedres lokal, Curaçao Youth Chess Institute lo dedika e torneo eskolar di ahedres di aña 2022 na otro baluarte di felis memoria: sr. Omalio Cesareo Merién.
Mayoria hende konose sr. Merién komo esun ku a lidera era nobo di Karnaval na Korsou. Pero sr. Merién tabata tambe un ahedresista pashona ku a duna hobenan les di ahedres den diferente bario na Korsou i pa 10 aña largu a presenta e programa `Ahedres na Plaka Chiki` na TeleCuraçao. Sr. Merién a sostene ahedres den area administrativo den diferente funkshon. E tambe tabata para tras di organisashon anual di e famoso Amstel Schaaktoernooi ku tabata konta ku partisipashon internashonal durante dekada 70 i 80.
Curaçao Youth Chess Institute lo honra sr. Omalio Merien pa su gran aporte, dedikando e torneo eskolar di ahedres pa alumnonan di skolnan basiko i avansa na su memoria.
Fecha: Djadumingu 5 di yuni
Luga: Frater Aurelio SBO (Pietermaai).
Registrashon: 13:30-13:50 `or i inskripshon ta fl. 5,- pa persona.
Di e forma aki, Curaçao Youth Chess Institute ta sigi duna rekonesementu na nos baluartenan di ahedres lokal, pa nan keda rekorda. Gradisimentu ta bai na famia Merién ku a sponsor e trofeonan pa nos kompetensia eskolar.
Pa mas informashon por tuma kontakto ku sr. Jimmy Izijk na: 512 0007


c: text/html

text:
Curacao: Pa medio di un transferensia tradishonal , yamá ‘peddeloverdracht’ Kapitan Tom di ‘Compagnie in de West (CidW), rotashon 39, ta pasa tareanan pa su susesor Mayor Rian, di Rotashon 40. CidW ta un unidat permanente di Forsanan Militar Real, ubiká den Region Karibe. Nan por duna sosten na e tres tareanan mayor di Defensa den Region Karibe.
E unidat ku ta bayendo ta konsistí di Militarnan di Brigada Aeromóbil 11 prosedente di Schaarsbergen. Durante e último lunanan e Compagnie aki a drai den difernte ehersisio, a duna sosten durante e evenementu marítimo Velas Latinoamerica Kòrsou i a para stand-by durante pasashi di e tormenta banda di islanan ABC. Kapitan Tom p’esei ta mira bèk riba un periodo hopi bon. “Un ratu pasá mi a transferí e komando di CidW na mi susesor. Mañan nos ta bolbe bèk Hulanda. Mi ta wak bèk atras riba 4 luna intensivo, un periodo balioso, durante kua komo unidat nos a krese enormemente. Mi ke gradisí tur hende pa un koperashon ameno i ta desea nos susesornan hopi eksito!”
E Komandante nobo di CidW, Mayor Rian, ta antisipá e 4 lunanan benidero. “Desde awe mi a risibí e liderato riba CidW-40. Huntu ku un ‘Compagnie’ kompletamente nobo formá di diferente unidat di ‘Operationeel Ondersteuningscommando Land (OOCL)’ nos ta drenta den e reto bunita aki. Mi sa sigur ku huntu ku tur nos speshalisatnan lo por ta di un balor agregá grandi den Region Karibe i mi ta antisipá e kolaborashon ku nos koleganan di e Komando di Forsnan Naval. Por ultimo mi ke gradisí e staf di CidW-39 pa nan tremendo resepshon na e lokalidat, i mi ta desea boso un vakashon tremendo.”
OOCL ta e unidat dentro di Forsanan Militar Real den kua tur sosten operashonal a keda tresé huntu. Ta trata aki di unidatnan ku un karakter spesialisá riba tereno amplio.
Di e forma aki CidW-40 tin kapasidat di ingenieria ku ta sigurá konstrukshon i mantenshon di infrastrukturnan kompleto (military). Pensa aki riba kayanan, brùgnan, edifisionan, awa, gas, etc. Pa esaki e tin un skala ekstenso di vehíkulonan i hèrmènt di konstrukshon. Adishonalmente un unidat di rekonosementu tambe ta parti di e rotashon aki. Esaki ta un unidat speshalisá den kondusi rekonosementu den un área di operashonnan militar. Pero tambe nan por keda desplegá pa tarenan di vigilansha i siguridat.
Ambos unidat ta sostenéservisionan di emergensia i outoridatnan riba un base regular. Sosten na outoridatnan lokal tambe ta unu di e tareanan mayó di Defensa den Region Karibe.
Durante e simannan benidero, e Compagnie nobo lo prepará su mes pa e rotashon benidero. Nan ta hasi esaki organisando aktividatnan di ‘team building’ i kompletando un programa di treinen interno.

robotstxt: allowed

filter: keep


text:
E supermodel, Naomi Campbell, a ser mira den publico cu su yiu muhe recien naci pa proma biaha durante un salida discreto weekend pasa. Naomi cu tin actualmente 50 aña, a sorprende su fanaticonan tempo cu el a anuncia na fin di mei, cu el a duna bonbini na un ‘baby girl’ compartiendo un potret riba e rednan social, sinembargo el a mantene e detayenan di e nacimento keto. Cu su look chic, Naomi tabatin bisti un camisa blanco hancho cu carson preto cu strepi berde hancho cu su petchi mientras e tabata cana den e cayanan di New York pushando e stroller.
E salida tabata algun dia despues cu Naomi a rindi homenahe na su amigo amigo cercano, Gianni Versace, cu 24 aniversario di su morto diahuebs siman pasa, poniendo e potret di su yiu muhe den un romper di Versace. E diseñador di moda a ser asesina dilanti su cas luhoso na Miami Beach dia 15 di juli 1997. E super model a skirbi: “I love you Gianni Versace”, mientras el a comparti un potret di su baby cu tabata mustra comodo den e romper multicolor di Versace.
Naomi tabata e muse di Gianni Versace y nan a desaroya un amistad extremadamente cercano mientras nan tabata traha hunto den e industria di moda. Den un entrevista cu Vogue Italia, Naomi a revela cu Gianni a yega di salba su bida varios biaha. El a bisa cu e por scuche den su mente, bisando pa no haci esaki, sali di e situacion aki, y e ta obedece. Cu e tin cu gradici’e cu e ta na bida ainda. Versace tabata tambe e prome cu a introduci e concepto di exclusividad, e modelonan tabata biaha pa Milan of Paris pa cana p’e solamente.


text:
Wak e definishon di e centralización aki
Un mundu globalizado, e abogado di pafó di Soria di Sùit por drenta den kontakto ku e Sùit di legislashon correa, soria di Sùit di e abogado òf soria di Sùit di e kliente, i e último tabata un mihó sirbi ora nan abogado tin un komprenshon pa karakterístika esensia i e aspekto di soria di Sùit sistema hurídikoAdemas, den e resultá di soria di Sùit di lei, ta importante pa no en soria di Sùit di abogado di skol no ta limitá su resultá den bo tera di historia. Ademas, den lugá na buska presidente, e Sùit di Soria abogado kontrolá promé e plannan di legislashon korespondiente na un adecua prinsipio hurídiko ku ta dirigí e kaso òf di soria di Sùit problema di derecho. 'Leges grave di kasonan di Soria di Sùit mester required un konsultá ku un abogado spesialisá i licensed di Soria di Sùit. Internashonal di material i rekurso, manera e Ensiklopedia, sinembargo, por promociona un investigashon familiar ku nan konosementu básiko di soria di Sùit di lei, un punto di salida i sólido nobo perspektiva i soluciona e no ta vigente, tin biaha, di un no en soria di Sùit tradishon jurídica. Di estudio por yuda den e no en soria di Sùit abogado pa kousa di naturalesa, komandante di un problema, i por fasilidat un mihó mente ku soria di Sùit college ku por ta yamá na yuda.
Wak ariba di fuentenan internacional di derecho di Soria di Sùit i Asia, incluyendo e Tratado Internacional. Haña un detayá di e outoridat Legislativo ta Soria di Sùit aki.
E hefe di estado di Soria di Sùit ta e parti regular di e kabes di ehekutivo, e registra i e poder hudisial di Soria di Sùit. E hefe di gobernashon di Soria di Sùit ta e Promé Minister di Soria di Sùit, e lider polítiko di gobernashon di Soria di Sùit.
E mayordomia sentral e compania di un sèt di ministerionan i otro organisacion, inkluyendo na local.
E diferente departamentu, ofisina i e divishon ku ta establesé den kada un di e ministerionan di Soria di Sùit. Perspektiva den futuro di e pueblonan, yu i otro komunidat, inkluyendo na e hues municipios (ora ta aplikabel), i su outoridat legal di Soria di Sùit. Hañ'mira un edicion di e Sistema Hudisial den Soria di Sùit. Informashon di Corta Organisation i nan Teritorio di Soria di Sùit. E Hues den Soria di Sùit e por separá riba: e Informashon tokante di e mayordomia parsial di hustisia, e independensia i e estado di e judicatura i otro teme relacion den e Huesnan, den Soria di Sùit. E patu di e funshonario di gobernashon, ku representante den Soria di Sùit, e outoridatnan leges (di fini di enhuisiamentu di echonan criminele den e Sur di Soria i Asia). Detayá di e pasonan di litigios di Soria di Sùit, e integrante e patu i di e tipo di litigios sivil den e teritorio aki.
E poder hudisial interprint i dirigí e leinan
E perspektiva di e decision e tribunal di Soria di Sùit. Na Huisionan ku ta na interes manera presidente legal di e skinanan di derecho di Soria di Sùit, fase presidente. Resúmen di e deseá i di búskeda di un biaha bista di sentensia, bista riba un tribunal di teritorio content di Soria di Sùit. Detayá e proseso di Uso i e proseso di Edicion Oficial di impugnar e realidad di e decision riba Soria di Sùit. Ademas di e derecho komersial i e derecho di sosiedat i otro entidad, esaki guia proposicion informashon yen di: soria Di Sùit tradishon jurídica a wòrdu formá dor di hopi influensiá diferente, national manera stranhero. Mas di un sistema hurídiko diferente tin coexistido di Soria di Sùit di vários skinanan di largu relatonan di tera. E Afdak di soria di Sùit di lei proposicion introduci skina di onbekende i e historia di e legislashon di e pais. Orea di Sùit i di e Lei Afdak ofresé un introdusí komandante di e historia di desaroyo legal di e Sùit di Correa, e prinsipal konosementu jurídicos, e struktura di gobernashon di soria di Sùit, soria di Sùit hudisial i e sistema hudisial, i e pekuliar karakterístiko na e kontesta di soria di Sùit sistema legal pa desaroyo di Soria di Sùit. Orea di Sùit i Afdak presentá e prinsipal area di su sistema hurídiko i e aspekto mas komandantenan di kon e lei i di forma. Skina di Soria di Sùit i di e Lei Afdak ta inclui e konsiderá di karakterístika prinsipal di soria di Sùit sistema legal, inkluyendo di soria di Sùit di relatonan di derecho di soria di Sùit oficial di e struktura i e funshonamentu, e Konstitushon ta soria di Sùit i e legislative i atministrativo, struktura i un proseso. E kontenido di e Soria di Sùit Ekstendé e only e diskushon di soria di Sùit legal di actriz (included soria di Sùit abogado), e instrukshon di derecho, e huesnan i demas partisipante na e Sùit di soria enorme legal. E Afdak presentá na profesional di derecho, studiante i e lector na komandante di e kontenido i konosementu wèl pa komprenshon di soria di Sùit sistema hurídiko, e kompetensia, e organisation i di outoridat di e hues den Soria di Sùit i soria di Sùit interpretashon hudisial i e tuma un decision. E área status di lei, tal manera e derecho públiko, akuerdo nivel i akuerdo pa e produkto, e biennan (included di spantaparha di propiedat intellectueel i transgreshonnan di spantaparha autor), i e derecho di famia e ta bistí.
E Ekstendé e ta nan tin e lei ku rige e kaso hefe di teme leges: contrast, e regulashon empresa, e empeñonan i tributo.
Ta analisá e desde e nivel, final i atministrativo di e proceso, e spantaparha proces, oficial ofisial di e opinionnan i di varios dos di desishon alternatieve di konflikto disponé di Soria di Sùit. Útil pa e lector di e Ensiklopedia komo un referensia, e Afdak ofresé un mesa di kasonan, e índise proposicion ainda mas detaye, un cocari ta determina kontenido legal i hopi skina promociona biografia pa su patras lesa. Un di e ophetivo di legislashon kompra ta envolvi e smits i lagnan entre e tera, included Soria di Sùit. distinto tradishon jurídicas di Asia i mei ta kapas pa ta e mihó pa konosé e Sùit di soria di lei. na revisión di sitemap jurídicos di Soria di Sùit i otro tera di Asia, ku spesial referencia di e revisión di derecho stranhero (spesialmente den ingles den lei i den e lei Islamita) pa e tera. E Sitio di e Ensiklopedia di e Lei ta ofresé un estudio di e sistema jurídicos di kasi tur e Asiátiko juridische. Siendo e Ensiklopedia di un trabou di progreso, e largura di e skina por varia constantemente. Kada pais servisio inclui un detayá su prinsipal area di lei, nos ta riba e prinsipal combinacion (òf ofisial di codificaciones), un lesado instalado di legislashon di teme spesífiko i rekurso pa promulgá leinan i decision hudisial (included referencia na otro fuentenan di liña). Bon komprenshon di soria di Sùit sistema legal di e nesesidatnan di konosementu i abilidat di un sèt di disiplina. Di soria di Sùit, e sistema sí ta e resultado di e kambio den e derecho, e ekonomia, e polítika, e sicologia di kambio i e tras di e alimentá tur esakinan kadaver di konosementu. Lei òf Soria di Sùit por ta relevante ta un teritorio di tur klase di kondukta di e corta relatie di transicion internacional. E Konosementu di soria di Sùit tradishon i su institucion leges mag di un bon komprenshon pa e soria di Sùit di derecho, nan institucion i e proceso i konhunto di soria di Sùit di lei i e sistema den un contexto sosial. Esaki guia presentá algun di prinsipal proces i status di soria di Sùit di tempran, ku tin un tratamentu mas instalado di rekurso na prinsipal area temateka di soria di Sùit di lei, ku e acceso na e material primaria. E lector na komandante i studiante por siña algun konosementu jurídicos básiko i tempran den e di soria di Sùit di lei, pa splika kon e di soria di Sùit sistema hurídiko efektivo, i pa duna un idea di kon e sistema den Soria di Sùit tin desaroyo estrechamente riba Soria di Sùit di su historia. Un mundu entrada guia gusta e sitio, inkluyendo di konosementu jurídicos i e tempran di Asia, no por evitá hasi hopi kultura di e elementonan spesífiko na kuenta"E opinionnan expresa den e artíkulo ta e autor i no ta regla necesariamente e skinanan di bista di e Amerika Ensiklopedia di e Lei. E tin un educacion bida di informashon Echonan spesífiko bo por bai na fini kambia drástikamente resultadonan jurídicos. Bo no tin mester konfia den e informashon. Bo mester contact un abogado ku permiso pa ehersé nan teritorio pa lesamento ta problema leges spesífiko.


text:
Rito i kustumbernan relashoná ku morto den tempu di katibu
Seri di Herensia Kultural
Ounke tin masha poko dokumentashon di kon nos desendientenan di Afrika ku a yega akibanda komo katibu tabata eksperensha morto i tur loke ta asosiá ku esaki, tog por haña un bon idea di esaki si konsulta trabounan investigativo di entre otro Pader Paul Brenneker , dòktòr Harry Hoetink i Ellis Juliana pa loke ta e islanan antiano, pero tambe trabounan di entre otro e investigado norteamerikano, Gordon Lewis, kende a dokumentá e aspekto aki despues di a investigá bida di katibunan na plantashonnan grandi di entre otro North Carolina, Merka. Banda di esei, mitologia di kreashon i bida di kasi tur e kulturanan afrikano for di kua hendenan a yega aki banda komo katibu ta duna un indikashon irefutabel ku pa e afrikano, morto no ta fin di bida. Al kontrario. Morto ta nada otro komo un “akshon” di bida ku ta kombertí un forma di bida den un otro. Pues, morto no ta motibu di tristesa. Morto ta kos di selebrá.
Sinembargo, sklabitut a nifiká pa e katibu un kambio drástiko den e manera ku e ta mira bida i tambe morto. E horornan di bida den koutiverio i trabou forsa, kombina ku e prohibishon total pa e afrikano práktika su kreenshanan, a pone ku morto a bira pa e afrikano mas bien un “eskapada” en bes di un motibu di selebrashon.
Suisidio
Si den mayoria kultura di paisnan afrikano bou di desierto Sahara, suisidio tabata tabú, por mira ku horornan di sklabitut a pone e afrikano kambia su pensamentunan tokante kitamentu di su propio bida di un forma radikal. Tin vários reportahe di biahanan pa kue katibu na Afrika skibi dor di skribientenan bord’i e barkunan aki ta deskribí intentonan masivo di suisidio bou di afrikanonan ku nan a kaptura. Esaki tantu na tera komo na momentu di krusa oséano Atlántiko. Miles di katibu a mira suisidio komo e úniko forma pa skapa di e miseria i horor di bida komo katibu. Wèlga di hamber, horkamentu, venenamentu i tiramentu di kurpa for di barku riba laman ganchu tabata entre e formanan ku afrikanonan kaptura tabata pone un fin na nan bida. Tabata dera esnan ku a kita nan propio bida dor di bebe venenu of di otro forma durante nan estadia den un depósito di katibu, sin ningun rito religioso of spiritual. Tabata tira e kurpanan na laman ganchu òf tabata dera den grafnan komun, sin ningun markashon ku ei tin hende dera
Direkshon ost
Tantu Gordon Lewis, den su deskripshon di ritonan di entiero na plantashonnan na North Carolina, komo dòkter Johan Hartog, Pater Brenneker i Elis Juliana ta koinsidi den nan trabounan investigativo ku ora un katibu muri na un plantashon, den mayoria kaso e doño di plantashi tabata duna permit pa esnan yega di esun ku a fayesé, hib’é dera na sitio alehá for di e plantashon. Ounke mayoria doño di plantashon tabatin nan luga konsakra pa dera miembronan di famia òf otronan yega na e famia, tog tabata ekstriktamente prohibi pa dera katibu den mesun sementerio òf sitio ku doñonan di plantashi. Pater Brenneker ta menshoná den su buki “Curacaoensia” ku ora un katibu muri, esnan yegá n’e ta karg’é bou di kanto i hibe na un sitio alehá for di e plantashi. Einan tabata tuma lugá algun ritual i tabata hinka e kurpa den un buraku ku a koba den tera i bou di kanto i toka di tambú tabata efektuá e ritonan funeral korespondiente na e kultura i kreensha di e katibu ku a muri. Gordon Lewis ta hasi menshon di e echo ku tabata un kustumber pa dera katibunan di e kultura Mande ku nan kabes den direkshon ost. Esaki por tin di haber ku e echo ku e kultura aki, ya for di siglo 15 a bini den kontakto ku e religion Islamita, ku manera ta konosí ta preskribí pa dera su kreyentenan ku nan kabes mustrando den direkshon ost, o sea den direkshon di e siudat santu, Mekka.
Palu di Sia
Pater Brenneker ta hasi menshon di e echo ku tabata un kustumber serka katibunan di Kòrsou, pa riba e graf den tera di nan di nan difuntunan, planta un brasa di Palu di Sia. Tabata usa Palu di Sia pasobra ta konosí ku hinkando un brasa di e palu aki den tera, e ta krese i bira un palu grandi ku ta duna masha hopi sombra. Esaki ta korespondé na e konsepto spiritual pan-afrikano, ku morto ta kontinuashon di bida. E Palu di Sia, kresiendo i dunando sombra despues, ta simbolisá e eternidat di alma di e defuntu. Ta remarkabel e kantidat grandi di Palu di Sia na dos sitio na Kòrsou unda tabata konosí ku tabatin depósito di katibu, Negro Pont (unda awe Emmastad ta situa) i Sòrsaka. Otro kustumber ku tambe Gordon Lewis a topa tabata esun di dera katibunan ku muri ku kosnan di laman, manera piedra, koral i kokolishi. Segun Lewis, tabata prinsipalmente katibunan prosedente di e region di kosta di Angola ku tabata práktika e kustumber aki. Komo splikashon nan tabata bisa, “di laman nos a bini, di laman nos ta bai”. Ku esaki referiendo na e echo ku nan a yega nan destinashon via laman i lo bai nan destinashon final, esta e mundu invisibel ideal ku kongolesnan tabata yama Mpemba Kongo, tambe travesando laman.
Fuente
Curacaoensia, Pader Paul Brenneker, 1961
Het patroon van de oude Curacaose Samenleving, Dr. Harrie Hoetink, 1987
Slave burial rites and customs in North Carolina Plantations, Gordon K. Lewis
Teksto: Bob Harms Portret: NAAM


text:
Kralendijk: Miembro di direktiva di ABVO stanly Jozef Heerenveen (80) a fayese djaluna ultimo. Na anja 1982 ela bira miembro di ABVO i na 1987 ela keda eligi komo miembro di direktiva di e sindikato.
Despues di a keda 2 anja sin a postula su mes komo kandidato pa direktiva di ABVO, den elekshon na anja 1984 e la keda eligi atrobe komo miembro di direktiva te na anja 2015. Den transkurso di anjanan ela sigui diferente kursonan riba tereno sindikal na universidad di los trabajadores (UTAL) na Venezuela.
Na 1992 durante tres siman huntu ku otro kompanero sindikalista di Antia Hulandes e la partisipa na tayernan di trabou i formashon na ministerio di asuntonan eksterior di hulanda. Na 2015 riba rekomendashon di direktiva di ABVO despues ku e no a buta su mes reeligibel mas, kongreso a bai unanimamente di akuerdo pa hasiendo uzo di e posibilidat eksistente den statuto di e sindikato pa nombra su persona komo miembro di direktiva den funshon di sekretario ehekutivo, funshon ku ela sirbi te na momentu ku ela sufri un malesa.
Stanly a nase dia 27 di augustus 1940. E tabata miembro di direktiva di tantu na korsou komo na boneiru. Di parti di ABVO nos ta desea su famianan forsa i konsuelo den e momentunan aki ku Stanly sosega na pas i danki pa tur e labornan ku bo a hasi pa ABVO.


text:
Kralendijk – Indebon mirando ku dianan di fiesta ta aserkando a tuma e desishon pa temporalmente stòp di sende lus na algun tereno deportivo. Terrence de Jong hefe di Indebon a trese dilanti ku 18 di desèmber 2021 ta e último dia ku lo sende lus na sierto terenonan deportivo pa loke ta trata e aña akí.
E terenonan deportivo kaminda temporalmente ta stòp di sende lus ta Stadion di Playa, vèlt di ElioFlores, Jossy Boekhoudt Ballpark i JulioAngela Ballpark (Little League).
Terenonan kaminda sí ta sigui sende lus ta Johan Cruyff Court na Tera Kòrá, mini vèlt Sylvio “Chio” Semeleer na Nort’i Saliña i Johan Cruyff Court Luciano “Boy” Frans na Rincon.
Segun De Jong e desishon pa sende esakinan ta pa e hóbennan di bario por sigui praktiká nan deporte durante di nan fakansi.
Entrante djaluna 10 di yanüari 2022 lo kuminsá sende lus atrobe na tur e terenonan deportivo.
Ku esaki Indebon ta deseá tur deportista felis dianan di fiesta.


text:
Sosten Financiero
Recien Gobierno di Aruba a anuncia e ayudo pa empresanan chikito y mediano. E ayudo aki ta bin den forma di un sosten financiero cu ta Afl. 4000,- pa kwartaal si ta cumpli cu tur e rekisitonan.
Pa ricibi e sosten financiero pa compania chikito y mediano mester cumpli cu e siguiente rekisitonan:
- Ta registra na SVb cu un maximo di 50 empleado
- Tur empleado mester ta registra cerca SVb riba 15 maart 2020
- Ta registra cerca Camara di Comercio riba 15 maart 2020 (cu excepecion pa esnan cu no tin obligacion legal di ta registra)
- Ta registra na DIMP riba 15 maart 2020 y tin number personal
- Ta spera perdida di por lo menos 25%
- Ta estableci fisicamente na Aruba
- E empresa no ta failliet
- No tin peticion pa suspencion di pago na Corte di Husticia
- E ayudo di Afl 4000,- no ta parti di e benta di e empresario
No tin peticion pa entrega pa e sosten financiero, si ta cumpli cu tur e rekisitonan e sosten financiero ta wordo paga automaticamente.


text:
Diadomingo anochi riba e caminda di Shiribana dilanti di lox sing supermarket un homber a sali for di e supermarket pa crusa caminda net momento cu un hyundai accent ta bahando for di pariba y aki e auto a dal e homber.
Un testigo cu a mira con e accidente a pasa a informa polis cu e homber a bula pa e no keda gedal completo. E tabata keha di dolor di pia y brasa y sla leve na su cabes. Tabata un conocido di polis cu e auto a dal, ambulance a presenta unda paramedico a brinda asistencia medico na e victima.


text:
D.r.p.d. Yùf. Solange, Yùf. Arlette, Yùf. Gerlinda, yùf Roosje, yùf. Liesje i Yùf Idilliëne
Willemstad- Den e siman tras di lomba 15 maestra a reuní i rekordá 25 aña pasá ku nan a finalisá nan estudio na Akademia Pedagógiko Kòrsou.
Ayera e maestranan a kumplí 25 aña den servisio. E selebrashon a inisiá yamando Dios danki pa por a guia nan durante 25 aña, dunando formashon na nan alumnonan ku hopi perseveransia, sakrifisio i amor. Maestranan ku dedikashon apesar di tur retonan ku nan ta eksperensha. Di parti Vigilante nos ta desea tur e maestronan hopi eksito i sigui ku e bon trabou.


text: Diahuebs atardi Gobierno di Aruba a yama un conferencia di Prensa extra-ordinario caminda Minister Presidente den presencia di tur ministernan y representante di Utilities, NV Elmar y WEB a anuncia cu tarifa di coriente ta baha entrante 1 di januari 2020 cu 10% pa casnan, 9% pa fundacion, misa, scol y 7% pa comercio. Esaki sigur ta un bon noticia cual lo trece un alivio pa nos comunidad y lo baha e preshon riba costo di bida. Famianan lo spaar pa luna, esey kiermen cu gastonan di coriente lo baha pa luna y pa aña lo nifica un poco mas cu un luna di rebaho pa aña. Mientras cu den otro paisnan tarifa di coriente ta subi, Gobierno di Aruba hunto cu e companianan WEB y Elmar despues di basta estudio ta logra baha e tarifa di coriente. Cu e hecho aki gobierno ta demostra cu e promesa hasi na pueblo ta wordo cumpli. E rebaho di tarifa di coriente pa comercio lo conduci na rebaho di costo pa haci negoshi cual tin su beneficio tambe pa comunidad. Gobierno lo sigui haci su maximo esfuerso pa baha e costo di bida.


text:
Resumiendo
Locual a resalta mas den siman 13 ta e hecho cu SV La Fama keto asina a pasa bai den di cuarto lugar riba tabla di posicion haciendo e careda pa playoff mas interesante ainda. Pero mientras cu e speransa berde di Savaneta a bula bai ariba, Riverplate a perde den grandi contra Nacional cu tambe ta diki diki den e bataya ey, e hecho cu River a perde den grandi a sorprende hopi. Caravel na su turno si a cai duro, pero duro mes, for di top cuater te di shete lugar riba tabla.
Den e bataya pa evita descenso automatico, Bubali a keda awor den e puesto no desea ey faltando cinco wega so mas pa hunga den e campeonato. Un siman unda nos en berdad a spera cu hopi cambio grandi lo bai pasa, y dicho hecho.
E competencia pa top goleador tambe a bira mas interesante despues cu Sebastian Montoya a yega na solamente dos gol trei Jhon Silva p’e prome puesto, y Ricky Hodge tambe ta empata awor cu Devis Oliveros p’e di tres puesto riba tabla di goleador.
Comentario
Nos a bisa siman pasa cu consistencia ta clave pa cu e arbitrahe den Division Honor y tur cos tabata parce riba bon caminda den e fechanan despues di Copa Betico.
E siman aki arbitrahe tabatin algun oportunidad nan, un fecha cu incidentenan innecesario, sin lubida cu futbol t’un deporte di contact, no ta tur siman ta bai ta perfecto. Casonan man’e den e partido di Britannia vs RCA, unda un hungador no kier a bandona cancha despues di haya carchi cora, hasta referee a cuminsa e partido di nobo mientras cu e hungado tabata keto bai cerca di e linea lateral, kizas hasta riba tereno mes ainda.
Den un otro incidente den e partido di Caravel vs La Fama, cu no necesariamente tabata culpa di e referee. Un hungado expulsa na caminda pa kleedkamer a hay’e confronta cu algun “fanatico” contrario cu aparentemente tabata dirigi palabranan vulgar n’e hungado of hasta tirando obhetonan, cos por a bai completamente foi man, polis mester a yega stadion por si acaso, mester check e protocol pa sigui den e situacion nan aki y investiga precies kiko a pasa y con pa evita den futuro.
E partido Nacional vs Riverplate tabata bon te cu casi na final den e di dos tempo, unda el a bira hopi duro. Dakota vs Estrella bou Lambert tabata sin problema y un partido stabiel tambe tabata entre Bubali y United, bon trabou di referee Sandjon, mester nota si cu no ta tur wega tin mesun grado di dificultad.
Ban sigui sostene nos arbitronan. Futbol ta un contact sport cu tin biaha por bai foi man, esey ta sigur. Kizas instituyendo un linea di comunicacion bibo entre e oficialnan acargo y clubnan, y media? Un recap di kiko por hasi pa mehora, con pa evita cierto incidentenan, papiando nos ta yega na hopi, mi ta referi na un sistema di “open communication”, kizas un ‘update semanal’ cortico mes di e head of referees? Pa clarifica cierto cosnan y asina compronde e arbitrahe mihor, e’n ta diferente na con parehanan ta resolve nan malentendimientonan, door di papia n’un manera positivo.
Caravel vs La Fama – partido di siman
Caravel cu tabata solido den ‘top cuater’ a bin ta perdiendo nan rumbo den e ultimo simanan caba (despues di Copa Betico) y awor nan ta sintiendo e consequencianan. La Fama t’un ekipo cu a bin ‘di menos pa mas’ durante e campeonato, nan a haya un boost den Copa Betico, bayendo final pa di dos anja sigui, nan sistema di wega y trabou ta pagando dividendo den e campeonato mes tambe, awor nan ta candidato grandi pa bai playoff.
Un partido conservativo den comienso, unda niun di dos ekipo a risga mucho, cu bon defensa y bon retencion di bala. Caravel tabata ‘pareu-pareu’ cu La Fama, pero, tabatin preocupacion cu nan condicion fisico, cu ya tabata un negativo pa nan den partidonan previo, e pregunta ta te na ki punto den e wega nan por keda competitivo debi na condicion fisico? Lastima,un ekipo cu a demostra cu nan por ta top cuater.
Na minuut 44, Sylvester Schwengle, cu ta riba un racha di anota gol, un “poker” den e ultimo partido, t’a hay’e net pa duna La Fama e bentaha net promer cu halftime a bay aden.
Den di dos tempo ta man’e La Fama a cuminsa tene mas posesion di e bala y cu mas yegadan, semper defendiendo bon, na un dado momento a hunga mas bien un wega di control, sin mester risga mucho y tira den atake asina cu haya mas “ruimte”, hopi efectivo mes, por cierto, ekipo economico.
Ta La Fama mes ta anota atrobe na minuut 67. E gol tabata un contra-golpi di ‘poco pasenan’ unda c’e defensa di Caravel a “freeze” sperando un pitaso di arbitro, pero nada u’n pasa ya cu Sylvester Schwengle tabata bon acomoda y no tabata off-side, e ta drenta den area penal y pon’e bala riba teblachi pa Enzon Parra Ramirez na banda drechi unda e ta deposita e bala den net. Caravel 0 – La Fama 2. (nota: mester revisa e documento oficial pa cu e anotador di e gol aki)
Pa hasi cos mas pio, net despues di e hugada di gol e portero Jefferey Werleman di Caravel ta haya un carchi cora pa protesta, lagando Caravel cu dies hungador so.
Despues tabata turno di Chrisler Cicilia di La Fama pa bandona cancha debi na un di dos carchi geel na minuut 74, cu despues a conduci n’e incidente cu fanaticonan, jammer p’aso su ekipo tabata den bentaha comodo.
Asina mes Caravel no a logra remonta e anotacion aki. Esey tabata tambe e resultado final, Caravel djies no tabata por a wanta e ritmo di La Fama y hasi un diferencia den e wega. Resultado final Caravel 0 – La Fama 2.
“King of the Match” ta Sylvester Schwengle atrobe, pa su gol y su asistencia p’e di dos gol tambe, ademas di su “work-rate”.
Caravel awor ta keda cu 18 punta den di shete lugar riba tabla, mientras cu La Fama a captura e di cuarto puesto cu 22 punta. Den siman 14, Caravel ta enfrenta United riba Diadomingo anochi y La Fama lo enfrenta Britannia riba Dialuna anochi, un partido cu por dicidi e di tres puesto riba tabla.
Estrella vs Dakota
Un clasico di Aruba di antes cu ya no ta brilla mas. Estrella ta en busca di no ‘baha mas’ for di unda nan ta riba tabla, pero, asina mes ta den e zona di peliger, den di ocho lugar y destina pa hunga playoff di promocion/degradacion e anja aki, te cu awor, ya cu nan ta hopi leu ainda pa alcansa e puesto 7. Dakota prome c’e partido aki tabata den prome lugar, no pa mas punta, ni pa mas miho diferencia di gol, pero debi na mas gol anota cu RCA, e “tie-breaker” pa dicidi e prome puesto entre e dos colosonan aki.
Dakota no a perde pa gana y di comienso di e wega caba nos a wak un diferencia grandi caba entre e dos ekiponan aki.
Ya na minuut 11 Dakota ta anota p’e bentaha trempan di 1-0, gol di Shemar Monticeuex.
Sigui pa gol di Sebastian Montoya na minuut 17, p’e 2-0. Montoya su di 15 gol di e campanja, asercando Jhon Silva di RCA un poco mas riba tabla.
Golnan di Dakota ta sigui cai den prome tempo, Estrella sin contesta. Joshua Gross ta anota na minuut 38, sigui pa gol di Fernando de Sousa na minuut 40. Dakota ariba 4-0 na halftime.
Den di dos tempo, Egbert Tromp di Estrella ta haya carchi cora na minuut 67, pa hasi cos mas complica ainda p’e oncena di Santa Cruz. Golnan di Dakota ta cai atrobe ‘un trei otro’, na minuut 71, Sebastian Montoya ta bolbe anota pa su dobbel den e wega, y tambe su di 16 gol di e campeonato pa sera e “gap” entre e y Jhon Silva na dos gol so! Estrella 0 – Dakota 5.
Owen v/d Wijne cu a drenta na minuut 66 ta anota e di seis gol pa Dakota na minuut 81, y despues ta toca turno na Ricky Hodge, cu no por stop di anota gol den e di dos half di e campeonato aki, su di 12 gol, anotando por lo menos un gol of mas den e ultimo cuater weganan (a anota gol den tur wega di dos rond). E gol di Hodge a hasi e wega 7-0 p’e ‘preto cu geel nan’, e resultado final tambe. Estrella 0 – Dakota 7.
“King of the Match” ta comparti entre Sebastian Montoya pa su dobbel y Daniel Briceño pa su rol den un posicion cu e no sa hunga normalmente, riba linksback, pero tambe ademas di su versatilidad el a duna un gran empeño riba cancha.
Dakota keda como lider absoluto riba tabla di posicion cu 33 punta y Estrella den di ocho lugar cu solamente 8 punta. Den siman 14, Estrella lo midi forsa cu Riverplate Diasabra awor anochi y Dakota ta bai contra Bubali e mesun Diasabra atardi.
Bubali vs United
E ‘derbi nortero’ aki tabata di bai ta e partido pa dicidi, apesar cu provisional, ken ta keda den ultimo lugar riba tabla. Promer c’e partido ambos ekipo tabatin 4 punta so, pero United cu mihor diferencia di gol, ta keda den di nobeno lugar, lagando Bubali den sotano. Den e wega aki Bubali tabatin mester di un victoria pa pasa bai ocupa e posicion nuebe ey y salbando nan mes di descenso automatico.
E partido no por cuminsa di un peor manera p’e oncena ‘orguyo di Noord’, ora cu na minuut 2 caba, Juan David Geerman ta anota e prome gol di wega pa United p’e 1-0.
Ta man’e un banjo di awa friew pa Bubali su aspiracion nan. Apesar cu tabata hopi trempan ainda, cu ful un wega nan dilanti, nan a wordo afecta hopi mes, un caida psycologico sin duda p’un ekipo cu ta den un “struggle” caba.
Na minuut 27 e goleador di United, Denrick Lopez, ta anota pa hasi e wega 2-0. Asina halftime a bai aden cu United den bentaha di dos gol.
Na minuut 53, Antonio Fawcet Jr ta hasi e wega 3-0, pa despues, ni dos minuut despues anota otro gol mas p’e 4-0, y bentaha amplio di United.
Sjon David Pietersz di Bubali ta haya carchi cora y expulsion na minuut 71, lagando Bubali den mas cataclismo. Na minuut 78 Denrick Lopez ta bolbe anota pa su dobbel (dos gol den wega). Bubali 0 – United 5, y e resultado final tambe.
“King of the Match” ta comparti entre Denrick Lopez y Antonio Fawcet jr. pa nan desempeño y tambe pa nan dobbel den e partido. Lopez awor ta number 5 riba tabla di goleadornan cu 11 gol, un gol so aleha for di tercer puesto.
Bubali ta hunga contra Dakota riba fecha 14 riba Diasabra atardi y United lo bai contra Caravel Diadomingo anochi.
Britannia vs RCA
E partido aki tabata di suma importancia, mas ainda pa Britannia, ya c’un derota lo pon’e nan cerca di perde e di tres puesto riba tabla, RCA en cambio mester a gana di e pumanan cu score abulta pa empata of pasa Dakota p’e prome puesto riba tabla.
E partido aki tabata bastante pareu den comienso, ambos ekipo un poco timido bayendo den atake pa no compremete nan mes atras y regala espacio, pero, tur cos a cambia na minuut 29 ora cu ambos ekipo a perde “piesanan” importante despues di un encontronaso entre Luis Estrada di Britannia y Erik Santos di RCA, apesar cu tabata un incidente chikito y cu masha poco violencia realmente, ambos a haya carchi cora direct, carchi geel mes pa ambos lo por tabata na su lugar tambe, pa aplica un poco sentido comun.
Pero e evento a cambia masha hopi mes cu dies homber pa banda, el a perde su “mojo”, e timides ofensivo a continua mas bien, e ekiponan tabata hunga cu basta cuidou, apesar cu segun e minuut nan tabata core toch a bira un wega interesante hasta cu absencia di gol y mester duna credito na ambos ekipo pa bataya te n’e ultimo minuut di wega.
Enfin, ningun ekipo a logra pon’e e bala den net, resultando den un empate sin gol na final.
Britannia 0 – RCA 0. Ambos ekipo a mantene p’awo nan mesun puesto riba tabla, RCA a keda den di dos lugar y Britannia ainda den di tres puesto.
“King of the Match” ta comparti entre e dos porteronan, Jean-Carl Henriquez di Britannia y Eric Abdul di RCA pa e gran trabou di mantene nan gol limpi den e partido aki.
Britannia lo enfenta La Fama Dialuna anochi y RCA lo bai contra Nacional Diadomingo atardi, ambos partido di alto nivel di importancia, keda pendiente.
Nacional vs Riverplate – un analysis
Nacional ta un ekipo cu ta riba bon caminda, subiendo riba tabla y menasando pa drenta den top cuater y kizas mas, un “tradicion” di e ekipo poderoso di Noord. Riverplate ta den bataya pa yega playoff, algo cu niun hende a spera promer cu e campeonato a cuminsa, y mester nota cu e oncena di Playa p’abou a haya un invitacion special pa participa den e campeonato aki (for di Division Uno) ora cu Caiquetio a dicidi di no participa den e top division di Aruba a campeonato aki.
Riverplate man’e normal, hopi energetico, y den e prome minuutnan di e wega sigur. Nacional, en cambio a indica un formacion basta conservativo cu solamente dos puntero (e tabata mustra man’e un 4-1-3-2 of 4-4-2, simpel), mustrando un esquema defensivo, pero, diripiente na pitaso a cuminsa di biaha c’un pressing halto causando hopi problema pa Riverplate, cu no por a haya salida, Nacional en cambio a haya yegada di biaha, ta man’e River a keda sacudi un poco, nan a haya un warning, y algo no tabata bon, nan no tabata comfortabel.
Pa ora cu Nacional a stop di press, ainda tabata dificil pa River, p’aso Nacional su medio campo tabatin hopi hende ta warda, nan ta retrocede un poco dunando River un tiki cancha, ta un ‘anzue’ e tabata! Nacional no a lansa mucho den atake cu nan lateralnan defensivo. River tabata lagando espacio atras, vooral riba rechts. E bon di Nacional den e wega aki ta nan habilidad pa switch hungado for di linea defensivo pa bai den atake, bo por hasi esey ora bo tin hungadonan man’e Aldair Fontalvo, Charles de la Cruz y Leo Pulido pa caricia y retene bala den medio campo, nan por hunga “transicion”, ganando tempo p’e otronan subi y bai den atake.
Asina e prome gol a yega na minuut 26 den pia di Leonardo Pulido mes. Riverplate tabata atakando cu basta hende, un poco di “overreach” cu hasta seis hungado dilanti, lagando espacio atras den nan banda robes. Emerson Leocadio a intercepta e bala na rand di area penal di Nacional, e ta lague bala pa De la Cruz cu bon vision ta lansa den profundidad pa Pulido, cu tabata habri na su man drechi, Pulido ta hasi un sombre riba portero Whilmerd Croes cu tabata saliendo, p’e 1-0 pa Nacional. E accion ey cu a resulta den gol tabata e modelo pa sigui di Nacional riba e anochi aki.
River a keda yen di vigor toch, lansando den atake, yegando bon den e ultimo 16, ta djies den e curason di area penal ta unda cos tabata preta, sin por a hasi hopi tiro di peliger, y si no portero Jose Cruz tabat’ey. Nacional tabata djies defendiendo hopi bon mes. Asina mes halftime a bai aden, partido hopi sera. Nacional 1 – Riverplate 0.
Den di dos half e partido a sigui hopi competitivo vooral den comienso, River hungando bon atrobe, hasta cu algun yegada di peliger, pero, un banjo di awa friew na minuut 48. Un hugada di dos p’ase so di Nacional; Emerson Leocadio den su mesun area penal ta haya Joshua Aguirre den circulo central, e na su turno ta lansa dilanti hayando Devis Oliveros mei mei di tres defensor di River, Devis ta yega prome y gana e bala, drenta area penal y anota e di dos gol p’e dragon nan. Nacional 2 – Riverplate 0. Ta Devis su di 12 gol den campeonato, e number tres riba tabla di goleadornan.
Mas River sali den atake, mas sorpresa nan a keda haya, na minuut 52, den solamente tres p’ase Nacional ta ataka y anota gol atrobe. Cuminsando cu portero Jose Cruz cu ta pasa pa Pulido cu ta ricibi falta, pero pa ley di bentaha ta laga e bala pa Leonardo Colmenarez, cu ta hasi un p’ase largo y (atrobe) ta haya Devis Oliveros na banda robes cerca di area penal di Riverplate, e ta dribble drenta y crusa pa Fladimy Francois cu tabata coriendo na su banda drechi, y e ta deposita e bala den net, Nacional 3 – Riverplate 0. Defensa di River a keda un biaha mas un stap atras.
Na minuut 60 cu e expulsion di nan linksback Darnell Severino, di dos carchi geel den e partido, e wega practicamente a keda den man di Nacional, c’un bentaha grandi asina, ta con por remonta e resultado asina cu dies hungador so? River a purba toch, pluimpje p’anan.
Golnan di Nacional a sigui cai; na minuut 76 pa medio di Charles de la Cruz y na minuut 87 ta toca turno na Leonardo Pulido un biaha mas, un “golaso” di distancia pa su dobbel. Resultado final Nacional 5 – Riverplate 0. Nacional a keda cu 20 punta den di cinco lugar riba tabla, dos so foi top cuater y playoff. Riverplate ta keda awor cu 19 punta den di seis lugar.
“King of the Match” ta comparti entre Leonardo Pulido pa su dobbel y tambe un bon wega den medio campo y Devis Oliveros, cu tabatin un gol y un assist tambe na su nomber.
Den siman 14, Nacional ta hunga contra RCA riba Diadomingo atardi y Riverplate ta bai contra Estrella Diasabra atardi.
Te aki anto y te otro siman 🔥⚽


text:
Buriku
Seri di Herensia Kultural
Den e di dos parti di siglo diesocho demanda di awa a oumentá mas ainda. Esaki tabata tantu pa motibu ku poblashon di stat tabata sigui krese komo pa e hecho ku kantu di e playanan e terenonan tabata bira kada bes mas salu pa via ku a kap e vegetashon ku ta krese kantu di e playanan. E vegetashon tabata esensial pasobra rais di e palunan ta forma un barera pa e awa ku ta kore bou di tera; nan tabata evitá ku awa di laman ta drenta. No tabatin otro moda di hasi sino di bai buska awa di pos na e plantashinan situá mas paden di e isla. Pa transportá e awa akí hib’é stat a usa buriku. Un buriku ku na kada banda di su lomba un resipiente yamá ‘alefat’ (halve vat) ku awa aden tabata un bista konosí den kayanan di Willemstad.
Suministro di awa a keda despues durante hopi aña meskos, tambe pa motibu ku den e periodo ei Kòrsou a pasa den un periodo ku su ekonomia a para ketu. Ta te ora situashon polítiko na e paisnan bisiña esta e repúblikanan suramerikano a stabilisá, ekonomia na e isla a lanta kabes atrobe. Kòrsou a bira porta di eskala i haf di tránsito pa merkansia for di i pa Venezuela. E kantidat di habitante a oumentá i demanda pa awa di bebe i awa di hawa a bira mas grandi. Partikulirnan a traha mas renbak pa bende awa. Alrededor di 1860 a introdusí e promé garoshinan di awa halá pa buriku. E garoshi di awa tabata konsistí di un parti pa wanta karga, riba wil, ku un barí grandi riba dje i un kranchi na e bòm.
Pader Brenneker ta skibi tokante e tempu ei: “e tempu ei konstantemente tabatin skarsedat di awa di bebe.
Mayor parti di awa tabata bini di pafó di stat; sigur pa hendenan doño di un renbak grandi. Regularmente por ehèmpel tabata bini un boto chikitu ku awa for di Heintje Kool via laman di Schottegat. Tur kaminda tabatin garoshi di buriku ta kore i tabata bende bleki di awa. Na vários lugá por a kumpra un glas di awa pa un sèn.”
Tabata usa buriku tambe pa transportá hende. Pader Brenneker ta skibi ku si un hende ántes ker a biaha di Westpunt pa stat konfortablemente e por a hür un buriku pa sinkuenta sèn. Siguiente dia tabata saka un mucha hòmber – un biahe de shete ora – pa e bai buska e bestia. Doño di e buriku tabata pag’é 15 sèn pa su trabou.
Den añanan ku a sigui buriku a promové di bestia di karga bira bestia ku ta hala karga. Ora rònt mundu transpòrt via riel a bini na moda, Abraham Salas a tuma e inisiativa na 1884 pa funda ‘de Curaçaose Paarden Spoorweg Maatschappij’. Nan ker a konektá Scharloo ku stat via un liña di tranvia. E tranvia halá pa kabai tabata bon mirá un tranvia halá pa mula. E tranvia ei no tabata un gran éksito, sin embargo el a keda kore te mart di 1911. Despues di esei a motorisá e tranvia i no tabatin mesté di e mulanan mas.
Ku yegada di outo i mashinnan buriku komo bestia di trabou a sali for di grasia. A laga e bestianan pa nan kuenta i nan a bai mondi.
Na 1955 a deklará buriku ‘bestia liber’, tur hende por a bai mondi bai kohe e bestianan bira nan doño. Meimei di añanan sinkuenta poblashon di buriku na Boneiru a krese ku 200 pa aña. Na 1954 tabatin 8000 buriku, na 1955 1000 i na 1956 1200. Segun kálkulo tin 500 buriku ainda bibá den naturalesa na Boneiru. Nan ta forma un parti bibu di e herensia kultural di Boneiru.
Ku danki na Marina Melis di Donkeys Sanctuary na Boneiru pa su kooperashon.
Fuentenan
P. Brenneker, Curaçaoensia, folkloristische aantekeningen over Curaçao (1960)
F.E. Gibbes, N.C. Römer-Kenepa, M.A. Scriwanek, De bewoners van Curaçao, vijf eeuwen lief çen leed 1499-1999. (1999)
J. Hartog, Geschiedenis van de Nederlandse Antillen deel I Curaçao (1961)
J. Hartog, Geschiedenis van de Nederlandse Antillen deel II Bonaire (1961)
N. van Meeteren, Volkskunde van Curaçao, Amsterdam (1947)
L.M. Rupert, Roots of our future, a commercial history of Curaçao (1999).
Portrèt:
Sia di palu pa sinta riba buriku. E mat di flègtu ta pa protehá e buriku. (kolekshon Brenneker/Juliana).
Teksto: Corine Havinga. Portrèt: Prince Victor.


text:
Pronóstiko di tempu pa Kòrsou i bisindario bálido te djaluna mainta 6:00 o.l, 23 di desèmber 2019.
Pronóstiko
Pronóstiko di tempu pa Kòrsou i bisindario bálido te djaluna mainta 6:00 o.l, 23 di desèmber 2019.
Kompilá: djadumingu 22 di desèmber, 2019. 05:00 o.l. (09:00 UTC).
Tempu: Parsialmente nublá ku chèns pa un òf mas áwaseru di durashon kòrtiku. E fluho di bientu lo oumentá un poko awe durante di dia.
Temperatura máksimo lo alkansá 31°C i temperatura mínimo di 25°C.
Solo ta sali 06:52 i ta baha 18:17 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, de bes en kuando fuerte te posiblemente duru den ráfaga; forsa 6 i 7 (40 te 61 km/ora, 22 te 33 nudo).
Situashon general: Durante próksimo 24 ora e situashon atmosfériko lo sigui favorabel pa formashon temporalmente di mas nubia ku algun awaseru riba parti di Kòrsou.
Kondishon di laman: Moderá te basta brutu ku altura di olanan entre 1 i 2 meter (3 te 7 pia). E olanan di mas haltu lo kontinuá den resake riba laman na nort i ost di e isla ku olanan mas haltu ku ta yega 2.5 meter (8 pia).
Fenómeno spesial: Ningun.
Perspektiva te djamars mainta: Parsialmente nublá, de bes en kuando hopi nublá ku algun áwaseru lokal.
Meteorólogo: Correa


text:
Dokter Jenny Montiel, dokter di Fundacion Alzheimer, ta haya cu mester duna mas atencion na pashentnan di 65 aña bay ariba, cu ta e periodo unda cu e curpa ta cuminsa deteriora.
E dokter ta bisa cu e situacion ta dificil si mester haci consulta y no tin un bon comunicacion etre un dokter y su pashent, specialmente pa esnan di edad halto. Si no tin un bon comunicacion, e pashent no por haci su tratamento den un bon forma.
No ta mescos, el a splica, cu si un dokter tuma su tempo pa splica un pashent kico tur e mester haci, cu e pashent of su famia mester bay riba Google y busca e informacion.
Ta masha importante pa tin un bon comunicacion di e dokter cu su pashent pa splica kico ta e miho forma di come, con pa stimula curpa, principalmente ora cu cuminsa e deterioro cognitivo, unda ta cuminsa lubida e cosnan, debi na edad. Un dokter mester compaña e pashent den e periodo aki. Un consulta via di telefon of computer no ta bon. E ta un tipo di abuso, pasobra e pashent no ta haya e comunicacion necesario. E ta algo cu ta siña e dokternan durante nan estudio.
Pa compronde e parti di salud (cu ta hopi tecnico) mester wordo splica di e forma mas facil y pa logra esaki mester duna e pashent su tempo. “Nan mester sinti nan mes sigur y stima. Mester duna nan e apoyo necesario na e personanan vulnerable aki.”


text:
Kralendijk – Ku e aktividat Chispa di Wan ku Pedu a habri e temporada di San Juan i San Pedro. E aña akí a skohe pa kuminsá fiesta den e bario di Nort’i Saliña. Durante e anochi akí a honra tres baluarte di bario. Nan a risibí e rekonosementu Flambeu di Kandela di e Chispa di Wan i Pedu. E rekonosementu aki a bai pa Mourens Mouchi Evertsz, Iselsio Echo Statie i Cornelis Payo Thielman. E aktividat ta bini bèk tur aña di nobo i ta na enkargo di Departamento di Kultura (SKAL).
Durante e Chispa di Wan ku Pedu a forma un grupo di músiko di bario pa e parti di animashon bou di kordinashon di Eddy Thielman. Nan presentashon ta parti di un dokumental ku ta pasa di 24 te ku 29 di yüni na televishon lokal. Den presensia di un grupo chikitu di invitado, hefe di SKAL Papito Thomas, direktora di Direktorado Komunidat i Kuido, Silvana Janga-Serfilia a dirigí palabra, miéntras ku diputado Hennyson Thielman a papia na nòmber di Entidat Públiko Boneiru.
E orígen di e fiestanan di San Juan i San Pedro tabata unu religioso. Awor nan ta mas un enkuentro kultural. Durante e fiestanan ta toka kantikanan krioyo ku marimba, wiri, barí, karkó, kuarta i triangel. Tambe ta bula kandela. E bulamentu ta bai di nort pa sùit. E nifikashon di e bulamentu di kandela ta purifikashon. Hubert Vis, ku sa hopi di nos kultura, a bisa: “Kandela ta kima i hasi kos limpi. E ta limpia bo alma i limpia tur kos pa un mihó futuro”.
Selebrashon di San Wan i San Pedu por tuma lugá na e manera tradishonal, pero adaptá. A kuminsá suavisá medidanan di Covid-19, sinembargo tin sierto medidanan ku a keda na vigor. Pues ta responsabilidat na nos kada unu pa tene kuenta ku reglanan vigente.
Foto ta ilustrá entrega di Flambeu di Kandela di e Chispa di Wan i Pedu na Mourens Mouchi Evertsz, Iselsio Echo Statie i Cornelis Payo Thielman.


text:
KRALENDIJK — Awe mainta algu prome ku 8or di mainta koriente a bai ront Boneiru. Boneiru tabata tin basta tempu sin eksperensia un blackout pero awe Boneiru a lanta trempan ku blackout. Kousa di esaki ta ku un kompania lokal ku ta ehersiendo nan trabou na altura di Kaya Hermandat a kibra un kabel prinsipal di WEB ku a kousa un blackout. Ta premira ku pa 12or di merdia basta bario lo hanja koriente bek si tur kos kana segun plan. Ne momentu nan aki e kompania priva aki ta kobando kaminda e voeding aki ta koriendo pa asina por kuminsa aktiva algun bario bek rapido.
FUENTE: LIVE 99 FM


text:
Komparashon di preis di karni den Supermerkado i minimarketnan
Den kuadro di su tarea pa informá konsumidónan tokante di preis, Fundashon pa Konsumidó a hasi anotashon di preis di produktonan di karni den 21 diferente establesimentu na Kòrsou. E anotashon di preis aki a tuma lugá di 13 pa 23 di febrüari 2016. E establesimentunan ku a partisipá na e anotashon di preis aki ta 2000, Arco Iris, Arti’s, Best Buy, Bon Bini, Boulevard Market Place, Centrum Mahaai, Centrum Piscadera, Colon, Esperamos, Exito, Mangusa Rio, Mangusa Hypermarket, Ruyterkade, Vreugdenhil, LZF, Fei Cui, Bonam, Queens, Luna Park i Sta. Maria.
Fundashon pa Konsumidó a kompilá tur e preisnan den un lista di komparashon di preis pa por fasilitá konsumidónan. Den e komparashon di preis aki Fundashon pa Konsumidó no a tene kuenta ku pais di orígen, marka ni kalidat di produkto.
Centrum, esun ku mas tantu produkto na mihó preis
Centrum Mahaai i Centrum Piscadera a resultá e dos supermerkadonan ku mas produkto di karni na mihó preis. Na e dos supermerkadonan aki tabatin 11 produkto na mihó preis, for di e lista di 35 produktonan ku Fundashon pa Konsumidó a usa pa e komparashon di preis. Na e dos filialnan di Centrum, por haña karni stoba, karni kabritu (eis), karni sòpi, mondongo, loin ribs, ala di galiña, skouder ham, ham di kalakuna i wòrs salu. Mangusa Rio i Mangusa Hypermarket a resultá na di dos lugá pa loke ta trata produkto na mihó preis ku 8 produkto, esakinan ta, higra di baka, pòrchòp, galiña mulá, galiña hinté, chicken breast, drumsticks, thighs sin wesu i jonge kaas.
Mangusa Rio i Hypermarket, esnan mihó surti
Mangusa Rio i Hypermarket tabatin tur 35 produkto for di e makutu di produktonan di karni ku Fundashon pa Konsumidó a anotá. Centrum Mahaai i Piscadera tabatin 33 produkto for di e lista di 35 produkto di karni. Na di 3 lugá a sali Arco Iris ku 31 produkto.
Fundashon pa Konsumidó ta konsehá tur konsumidó pa traha nan lista i kumpra produktonan di karni kaminda ta kumbiní. Tambe nos ta konsehá pa kòrda kontrolá e produktonan di karni bon promé ku kumpra. Por ehèmpel, holó ta un bon indikadó si e karni ta fresku òf nò. Tambe bo por mira si e karni ta fresku na su koló. Karni fresku ta ros òf kòrá. Tin algun establesimentu ta hasi uso di sierto tipo di lus, pa laga e karni mustra mas kòrá ku e ta, p’esei ta bon pa purba kontrolá e karni for di den e lus artifisial.
Pa mas informashon tokante di komparashon di preis di produktonan di karni por tuma kontakto ku Fundashon pa Konsumidó na telefòn 462-6666 òf e-mail info@fundashonpakonsumido.org.
Pa konsultá e tabèlnan klek aki riba e potret!
Pa e tabèlnan di fruta i berdura, klek aki… I pa e makutu di prome nesesidat, klek aki..!


text:
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Hopi tempu pasá, tabatin un isla kaminda tur e sentimentunan tabata biba huntu: Felisidat, Tristesa Konosimentu huntu ku tur e sobrá emoshonnan, inkluyendo AMOR.
Un dia a drenta un anunsio ku e isla ta bai sink. Tur e sentimentunan a drecha nan boto i kuminsa bandoná e isla.
AMOR a perseverá te na e último momento.
Ora e isla tabata kasi sink, Amor a disidi pa pidi yudansa. Rikesa tabata pasando banda di Amor den un boto masha grandi. Amor a puntr’é: “Rikesa, bo por hibami huntu kubo den bo boto.?”
Rikesa a drai kontest’é: “NO, mi no por. Mi tin muchu oro i plata den mi boto. Mi no tin lugá pabo.
Amor a disidí di puntra Vanidat ku tambe ta pasando ei banda den un yate masha bunita. “Vanidat, please yudami”!!!. Vanidat a kontestá: “ NO, NO, mi’n por yudabo. Ademas bo ta tur muhá i kisas bo por daña mi boto.
Amor a drai puntra Tristesa ku tambe tabata djis ei banda. “Tristesa lagami bai kubo.”
Ai Amor… mi t’asina tristu ku mi ta preferá di ta mi so awo’ki.
Alegria tambe a pasa banda di Amor, pero e tabata asina kontentu ku ni sikiera e no a tende ora Amor a yam’é.
Diripente Amor a skucha un bos di un bieu ku a bisa: “Ban Amor, mi ta hibabo.
Amor a sinti su mes bendishoná i asina kontentu ku hasta e a lubida di puntra e bieu su nòmber.
Ora nan a yega na tera firme, Bieu sin para ketu, a sigui su kaminda. Amor ku a realisá kuantu e debe e Bieu, a puntra Konosimentu, (un otro bieu),: “Akaso abo sa ta ken a yudami?” Konosimentu a kontestá; “Ta Tempu a yudabo.”
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Mihó bo bida den un tènt kanti laman ku esun ku bo stima,…en bes di biba den un mashon bo so, ku bo so.
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan. Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
Ta asesina sr. Helmin Wiels cruelmente mientras e ta bay cumpra un soppi. Hopi hende ta den shock. Cosnan cu nos no ta spera mas den nos mundo civilisa. Y toch, nos mundo ta jen di violencia. Nos mundo ta jen di bondad tambe. Unda pa busca e solucion?
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan.
Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
E loke ku nos ta eksperensiando ta un futuro sin amor. Un futuro ku lo yega i desaroyá ku odio-propio.(en bes di amor-propio i amor pa nos pais)
Un emoshon di odio asina lo kaba ku bo, kimabo manera un pida karbon kayente. Ademas e emoshon aki lo lo no destruí bo so, e lo destruí bo komunidat kompleto.
Odio ta kousando hopi problema den mundu, i riba nos pida baranka Korsou tambe, pero te ainda mi no a ripará ku odio a resolvé niun di nos problemanan na drechi.
Tin biaha nos ta kere ku odio ta e arma pa ataká otronan. Pero odio ta un kuchú di dos banda, i e malu ku nos hasi na otro, nos ta hasi’e na nos mes , i sin duda na nos komunidat.
A yega ora pa nos para ketu i reflekshoná riba kon nos tin ku bai traha riba nos komunidat.
Mi komunidat ta mi famiya, e komunidat di e maestro(a)nan òf esnan den enseñansa ta nan alumnonan, e komunidat di esnan enkargá den deporte ta nan atletanan, komo doño òf lider di un empresa bo komunidat ta bo empleadonan. Siña nan i dunanan e ehèmpel kon pa ta un dushi hende, siña nan balor i normanan. I abo komo lider siña bo mes e kosnan aki promé.
Ban kuminsa awor i no laga pa aki un par di aña nos tin ku bisa KU NOS TABATA dushi hende.
Mi ta spera ku e siman aki nos por reflekshoná riba bondat i AMOR i ku lo reina pas duradero na Korsou.
Danki Robert pa permiti nos usa bo refleccion. Ohala cu hopi hende les’e y comparti’e bou nan amigonan. Y mas cu tur cos bib’e y bir’e! ~ Comprondiendo Bida
‘Si, Bo Por’. Un articulo scirbi for di curason di un hende homber pa e ser muhe. Scirbi pa Robert Coffie, motivational trainer na Corsow. Mi a conoce Robert den tempo di Air Aruba, como station manager di Air Aruba na Corsow. Tur hende cu conoce Robert lo ta di acuerdo cu e ta un persona cu ta inspira y toca hende su curason pa su personalidad y sinceridad.
Scirbi pa Robert Coffie, motivational trainer na Corsow. Mi a conoce Robert den tempo di Air Aruba, como station manager di Air Aruba na Corsow. Tur hende cu conoce Robert lo ta di acuerdo cu e ta un persona cu ta inspira y toca hende su curason pa su personalidad y sinceridad. Un gran hende! Danki, Robert pa bo contribucion balioso!
Si, Bo Por!!! Yes, You Can!!!
Ta tuma tempu pa edifiká i/òf logra kosnan bon.
Pero mantené bo fe i bo vishon enfoká i keda konsistente. Si bo tin e kosnan ei, mesora e proseso di kreashon ta kuminsa.
Ku kada pensamentu, kreensia, palabra i akshon bo ta moviendo den e direkshon ku bo ke bai.
Sinti kon lo bo lo sinti . Antisipá i mira kon e situashon ku bo ke krea lo ta. Uza bo imaginashon i hinka bo mes totalmente den e eksperiensia ei.
Ku fe,i bo vishon i ta konsistente, tur kos ta posibel, hasta den situashonnan i tempu ekonómiko difísil tin oportunidatnan.
Sea ku bo ke mehorá bo salú. Kibra ku un adikshon, òf kibra ku un patronchi negativo di bo komportashon, of krea mihó relashon, BO POR HASI’E’. YES YOU CAN!!
Keda positivo i asosiá bo mes ku hendenan ku ta apoyábo inkondishonalmente. Uza bo energia bon i no kompartí bo soñonan òf bo deseonan mas íntimo ku hendenan negativo ku no ta apoyá bo bèrdat.
Sa ku tin un siklo i fluho natural pa tur kos den bida i den universo.
E flor lo sali bunita ora e ta kla pa sali.
Un yu lo kana na e momento korekto.
Amor lo yega na e momento perfekto.
I Dios lo yega i yuda na e momentu ku mas bo mester di dje.
Sa tambe, ku igualmente ku e bon ku abo ta buska, e bon ei tambe ta buskando abo.
Mantené bo mes habrí pa risibí e loke bo ke, keda positivo i e milager lo yega.


text:
Cada biaha mas hende ta discubri e balor di duna nan mes balor. Cada biaha mas hende ta realisa cu nan curpa ta un instrumento hopi importante pa por logra nan meta y sonjonan di bida. E ultimo workshop a concentra riba e tema stress y relajacion. E tabata un evento cu tabatin un combinacion di informacion teoretico, cu hopi ehercicio practico, tin ora combina cu momentonan sereno, otro biaha agradable y te hasta humoristico tin ora. E prome y di dos siman di november ta ripiti e workshopnan. Pa mas informacion wak nos pagina riba Facebook
Un meta importante di e workshopnan di wellness ta pa duna e participantenan instrumentonan basico, practico y efectivo pa por crea un balansa sano entre cas, trabou y sociedad den nan bida. Esaki pasobra si bo ta sinti bo mes bon y felis cu bo mes, bo por tin tur atencion pa tur loke ta rondona bo y cumpli cu loke abo a propone.
Cada biaha mas hende ta discubri e balor di duna nan mes balor. Cada biaha mas hende ta realisa cu nan curpa ta un instrumento hopi importante pa por logra nan meta y sonjonan di bida. Hopi biaha nos ta pensa cu trabou y cosnan material ta e metanan principal den bida y ta lubida cu esaki ta nos propio crecemento personal y spiritual.
Continue reading “E workshop ‘Wellness y stima bo curpa’ stress y relajacion tabata inspirativo”
Ingrid Werleman y Francis Bulters ta menciona loke nan a topa den e prome workshop ‘Wellness cu Puro Naturalesa’: “Synergia, gratitud, alegria, relajacion, union, Amistad, respet, amor pa naturalesa, amor y orgujo pa Aruba y su hendenan”.
E bunitesa ta cu a bin hendenan di diferente nacion y profesion y tur a uni manera un famia grandi pa juda otro logra e meta. Asina a keda demostra cu tin necesidad na e tipo di workshop asina cu ta algo full diferente cu nos ta custumbra cu ne normalmente. Asina nos por uni nos forsa pa crea hunto un Aruba mas duradero y cu mas union. Diarason awor, okt. 5 ta ripiti e workshop.
Weekend cu a pasa a tuma lugar e prome workshop ‘Wellness cu Puro Naturalesa’ na e beach poco pariba di Wilhelmina Park. E workshop ta un projecto di Comprondiendo Bida y Camacuri Wellness Garden. E workshop a atrae hopi atencion pa motibo di su concepto unico na Aruba. E la combina e forsa curativo y relajante di nos naturalesa cu hendenan cu a bin cu e intencion di busca balansa y harmonia pa nan curpa, mente y alma. Y esaki nan a haja sigur sigur. E bunitesa di e evento tabata cu un grupo di hende cu no tabata conoce otro a hasi un contacto asina bunita den solamente un par di ora y ya desde un inicio. Tabatin asina hopi elemento cu e organisadornan tabatin den mente ora a nan a planea e evento. Ingrid Werleman y Francis Bulters ta menciona entre otro: “Synergia, gratitud, alegria, relajacion, union, Amistad, respet, amor pa naturalesa, amor y orgujo pa Aruba y su hendenan”.
E bunitesa ta cu a bin hendenan di diferente nacion y profesion y tur a uni manera un famia grandi pa juda otro logra e meta. Asina a keda demostra cu tin necesidad na e tipo di workshop asina cu ta algo full diferente cu nos ta custumbra cu ne normalmente. Asina nos por uni nos forsa pa crea hunto un Aruba mas duradero y cu mas union.
E atardi tabata light, relaja y toch jen di contenido y profundidad cu tur hende a comparti. E tabata tin flow y a bay hopi espontaneo, den union, tur hende tabata acepta otro na un forma bunita.
Dor cu tabatin tambe algun masajista presente e participantenan a haja te hasta un treat di masashi cu a laga nan totalmente relaja. E programa a ensera rek y strek, scrub cu judansa di lama, massage bo mes cu hot stones di Aruba y azeta di massage cu tur hende a encanta, traha na cas y cu a laga e cutis super suave. A caba e evento cu un meditacion relajante y despues a comparti dushi thee cu nootjes y fruta.
A tene e grupo chiquito pa asina tur hende por haja suficiente atencion. Pa duna mas hende chens pa participa ta organisa un otro workshop ‘Wellness cu Puro Naturalesa’ diahuebs awo, oktober 6 y diasabra, oktober 15 di 5 or atardi pa 7 or anochi. Esaki ta un bunita oportunidad pa bin den famia y hasi un actividad cu ta transforma bo bida pa uno hopi mas bunita y yen di energia bunita. E workshop aki tambe lo ta pa un prijs special di solamente 25 florin pa nos hendenan local.
Mas info & registra? Tel. 741 3300 (Ingrid) Tel. 734 1994 (Francis) of bay na e websitenan www.camacuri.com of www.comprondiendobida.com of Comprondiendo Bida riba Facebook.
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’. E projecto lo combina aspectonan di wellness, creatividad y sostenibilidad.
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’ cu lo keda cla na December. E projecto lo combina aspectonan di wellness, creatividad y sostenibilidad. E combinacion di e tres elementonan aki ta un concepto unico pa Aruba. ‘Camacuri Wellness Garden’ tin un meta importante pa e bira un lugar di encuentro di hendenan cu ta apoya e filosofia describi.
Continue reading “Camacuri Residence ta presenta su projecto di ‘Camacuri Wellness Garden’”


text:
Pa tur hende, grandi i chikí, di Kòrsou i henter mundu ku ke siña mas di e historia di Segundo Guera Mundial na Kòrsou, nos ta ofresé diferente posibilidat. Nos website tin informashon na forma di artíkulo, dokumento i link den e sekshon Herensha, i nos a produsí material pa skolnan sekundario na Kòrsou i muchanan a bin bishita nos eksposishon na 2015.
Den e sekshon di aki bo ta haña:
– Nos material di edukashon pa skolnan sekundario na Kòrsou. Yama nos pa pidi e material.
– Trabou ku alumnonan ku a kaba ku nan enkargo na skol a entrega tokante e tópiko aki.


text:
ORANJESTAD – Diamars atardi den Sala di Prensa di Oficina di Gobierno a tuma luga e firmamento oficial di documentonan cu ta duna luz berde na e tan spera proyecto di rescate, restauracion, ampliacion y modernisacion di e edificio conoci como John F. Kennedyschool riba L.G. Smith Boulevard. Manera a keda anuncia, Gabinete Mike Eman a dicidi cu, un bes cla, e edificio aki lo ta destina pa uso di Departamento di Enseñansa y tur su dependencianan. Di e manera aki ta busca pa alcansa tres obhetivo importante: 1. Rescata un edificio di balor historico pa Aruba, 2. Reduci e gastonan di huur di edificionan priva y 3. Crea un miho coordinacion entre e departamentonan di enseñansa treciendo nan hunto. Prome Minister Eman: “Awe riba 4 di juli, Dia di Independencia di Merca, nos ta rescata un edificio nombra na un di e presidentnan Mericano mas conoci pa su idealnan y pa sirbi henter mundo sin distincion di rasa of religion.”
Construccion ta den man di Bohama Aruba N.V. cu ta dispone di un termino di 18 luna of aña y mey pa completa e trabou. Esaki ta nifica cu pa fin di 2018 e edificio lo ta completamente cla pa e departamento y personal drenta. “Edificio di John F. Kennedyschool ta forma parti importante di historia y educacion tecnico na Aruba,” Prome Minister Eman a indica. “Hopi studiante a sigui den ramo tecnico y despues a bira personahe di hopi importancia den mundo industrial y maestronan di e scol tambe ta legendario.”
Premier Eman a expresa cu pa su Gobierno ta un momento grandi pasobra na inicio di gobernacion na 2009 a encontra un cantidad grandi di edificio monumental den un estado bandona y di deterioro. “Un pa un nos a cuminsa atende cu nan bou guia y liderazgo di Minister Sevinger. Un trabou grandi di su ekipo cu a bin ta haci durante añanan y nos por mira esey den e ‘skyline’ di e Aruba di awe y por bisa: Danki,” asina e mandatario a bisa mencionando ehempelnan manera Watertoren, La Salle College, Museo Arkeologico, ex edificio di Belasting, entre varios otro.
Tambe Eman a gradici AIB como un socio strategico cu a sa di maneha bon e fondo di FDA pa carga e proceso di renobacion di Aruba hunto cu Gabinete Mike Eman I y II. Awo AIB Vastgoed N.V. kier ta socio cu Gobierno di Aruba den proyectonan pa futuro. Jessy Simon di AIB a duna di conoce cu nan ta hopi orguyoso di por participa cu Gobierno den un proyecto cu pa hopi aña nan ta wak su importancia. Tambe ta wak cu nan aporte na e progreso di Aruba ta cuadra den e mision social di e institucion financiero. “Nos ta gradici Gobierno di Aruba pa e confiansa. Esaki lo ta djis un di e prome proyectonan pa haci hunto,” Simon a declara.
Minister Benny Sevinger a splica cu un di e prome stapnan cu a tuma ora a asumi mando tabata inventarisacion di espacio cu Gobierno tabata huur y e espacio disponibel den propiedadnan di Gobierno. A registra mas di 68 mil meter cuadra na huur, mientras cu tabatin casi mesun tanto bashi. E ora ey a bay over na wak cua por a renoba pa asina baha e huur. Esun cu no por a drecha mas, a pone na benta pa comercio tuma over. “Asina nos a renoba un gran cantidad for di San Nicolas te na Oranjestad. Proyecto di JFK ta e renobacion di e scol existente y construccion di un edifiico moderno su tras. E ta budget neutral si mira cuanto ta paga pa luna rond Aruba,” asina e titular di Infrastructura a duna di conoce.
Minister Sevinger a gradici Minister President Mike Eman pa su empeño pa drecha tur e edificionan cu mester a drecha. Cu JFK, DOW y Bushiri, cu por cierto tur ta tumando luga e aña aki, “e trabou ta cla pa e lista cu Minister President a trece aden na 2009, pero no ta inclui e lista cu el a traha desde 2009 y e ora ey por bisa cu e trabou no ta cla y cu ainda falta,” tabata e palabranan di Minister Sevinger splicando den un proximo gobernacion lo bay enfoca riba renobacion di bario y mehoracion di e calidad di bida di su habitantenan. “Ban sigui lora manga di camisa y sigui traha.”


text:
PROMÉ MINISTER GILMAR PISAS A REUNÍ KU REPRESENTANTENAN DI EAGLE LNG
Willemstad – Promé Minister sr. Gilmar Pisas a reuní ku e representantenan di Eagle LNG dia 10 di ougùstùs 2022 na Fòrti.
E delegashon di Eagle LNG tabata konsistí di sr. Sean Lalani (CEO of Eagle LNG), sr. Jeff Bell (Managing Director of the Energy and Minerals Group) i sr. Filipe Pinto (VP Business Development for Eagle LNG).
E Kònsùl General di Merka sra. Margareth Bond a kompañá e grupo.
Durante di reunion aki e representantnan di Eagle LNG a duna Promé Minister sr. Pisas un resumen riba e status di e proyekto ku nan ke kuminsá na Kòrsou.
E kompania di Eagle LNG ta interesá pa promové un fuente di energia alternativa (LNG: Liquefied Natural Gas) pa nos komunidat. Na momentu ku hasi uso di e komustibel limpi aki pa nos komunidat, lo bai tin hopi benifisio pa nos sistema ambiental, nos lo probechá di un energia mas rendabel, kual lo yuda na baha e gastunan di energia, ku lo ta bai ta mas efisiente i konfiabel, i tambe e lo krea mas oportunidat pa kreashon di mas kupo di trabou.
Esaki por yuda nos Pais i nos ekonomia pa rekuperá di e impakto devastador ku nos a eksperensiá di COVID-19.
E kompania di Eagle LNG ke hasi un kompromiso aki ku nos komunidat pa bini ku un solushon ku lo benifiá nos sigur.
Promé Minister sr. Pisas a keda masha kontentu ku tur loke e la risibí na informashon i a informá e representantenan di Eagle LNG ku Gobièrnu di Kòrsou ta sostené e proyekto aki.


text:
E marketing team di Payroll Pro HRM a pasa bishita Veterinaire Klinieken Aruba na Wayaca pa mira con ta bayendo cu nan desde a bira cliente na mei 2021.
A sinta cu Stephany Wever cu ta co-owner y veterinario y Thera de Wit, cu ta trahando nuebe aña caba pa e clinica como veterinary assistant y awor ta laborando alabes como admin y HR, A puntra con ta bayendo cu e programa.
Thera: “E ta bayendo bon, e programa ta masha facil pa uza. No mester di hopi practica, nos por a haya sa con pa traha cu nele riba nos mes, e ta hopi duidelijk.
Fuera cu nos a salba placa door di trece e payroll in-house, tambe nos a ripara cu awor e payroll ta bay mas liher tambe. No mester warda riba e ‘third party’ pa manda payslips pa nos check, nos mes ta haciele y e ta bay mas ‘smooth’ tambe. Aunque masha poco nos mester di ayudo, ora nos yama VCC (distribuidor di Payroll Pro), nos ta wordo yuda hopi bon, e consultantnan ta hopi informativo y cla pa asisti.”
Stephany Wever ta añadi: “Nunca nos tabata tin un administratie in-house, Eric (Eric de Cuba) y ami tabata haciele lo miho cu nos por, pero como nos ambos ta veterinario y nos compania ta creciendo nos a mira e necesidad di personanan mas adecua pa haci nos administratie. Despues di e pandemia di aña pasa, nos a cuminsa haci cambionan den e organisacion, manere trece e payroll in-house. Via via nos a haya Angelique Brouwer pa siña Thera personeelsadministratie cu a capt’e hopi bon. Tambe nos a tuma Dwayne Kock den servicio specifico pa nos inventario y pa order supplies di Merca y Hulanda.
A puntra Stephany y Thera con nan ta mira e problematica di cachonan riba caya:
Stephany: “Tin mas y mas hende cu ta consciente kiko tur ta necesario pa cuida un mascota. No ta solamente cuminda, pero tambe ta exigi sterilisacion, vacunacion, cuido pa evita purga y carpata, prevencion di hartworm, y mester tene cuenta cu den e prome dos añanan y e ultimo dos añanan di un mascota su bida e lo rekeri mas atencion medico. Sinembargo, mayoria hende no ta asina leu ainda. Hende ta pensa mucho facil ora di tuma un cacho, y mester ta consciente cu lo bay ta responsabel pa un bida. Na paisnan manera Hulanda un famia ta pensa hopi bon prome nan scoge pa tin un mascota den nan cas, pasobra mester tene cuenta cu hondenbelasting por ehempel. Mester analysa si bo famia por carga e costonan di tin un mascota na cas.
Pakiko tin asina hopi fundacion pa cachonan na Aruba?
Stephany ta splica: “Pasobra tin asina hopi aanbod di cacho riba caya, y cada fundacion tin su propio manera pa yudanan y no tin un protocol stipula cu nan mester sigui. Locual Aruba mester ta conscientisacion y educacion pa doñonan di mascotanan ta ‘pet owners’ responsabel. Introduci hondenbelasting y regula dogbreeding, no solamente pa baha e cantidad di cachonan pero tambe pasobra actualmente nos ta mira cu e ‘overbreeding’ ta trece malesanan cu anteriormente no tabata existi na Aruba, awor si tey. Legislacion, implementacion y ‘follow up’ di e leynan ta clave.
Veterinaire Klinieken Aruba, e compania di Stephany Wever y Eric de Cuba, ta existi desde 1995 y tin actualmente dos clinica, esun mas grandi na Wayaca y un na Noord.
Payroll Pro HRM, e programa desaroya na Aruba door di programmeurnan local, ta existi desde 1993 y ta e software di HR y Payroll mas uza na Aruba y Caribe en general.


text:
WILLEMSTAD.- E diskushonnan e dianan aki riba Sandals Resort ta basta desepshonante pa esnan ku no konosé e otro banda di historia. Manera nan ta bisa, tur medaya tin dos banda sigur i loke ta pasando na Sandals tambe tin su otro banda.
EXTRA a hasi su investigashon i entre otro riba e komentario i reakshonnan di kiko turistanan ku a bishita Sandals ta pensa, e situashon ta tristu. Mayoria ta bisa ku nan lo sigui bai Sandals pero no na Kòrsou pasobra e servisio aki ta malu. I esun ku ta duna e servisio ta e trahadó.
EXTRA a purba haña kontakto ku gerensia di Sandals aki na Kòrsou pero nos a komprondé ku nan no ta reakshoná. Nan focus ta pa sigui traha pa por kumpli ku e turistanan.
E asuntu di telefòn ta un di e disgustunan serka trahadónan, ku a bin dilanti den prensa. Loke EXTRA a komprondé ta ku for di prinsipio, for di momentu ku e promé trahadó a kuminsá traha na e hotèl aki, un di e reglanan ta ku no mag di tin telefòn durante ora di trabou. Pero a tolerá i fleksibilisa e regla un poko.
Esaki a resultá un “free for all”. Mas i mas a ripara ku mester tin yen hende na trabou pero tòg trabou no ta kana. Wéspetnan ta reklamá servisio i ora a bai liga logá ta trahadónan ta skonde i papia na telefòn òf app i laga e trabou pa algun kolega so. P’esei a tuma e desishon di hasi e medida mas fuerte i ku tur trahadó tin di pone nan telefòn den lòker. Esaki no a kai na agrado di e trahadónan i p’esei asina tantu keho kontra di e resort.
Analisando e ‘review’nan di Sandals aki na Kòrsou EXTRA por konkluí ku turistanan ta haña Kòrsou bunita, laman dushi, e hotèl ta bunita pero e servisio ta laga di deseá si kompar’é ku otro Sandals resortnan na otro islanan den Karibe. Mayoria di e turistanan ta bisa ku nan lo sigui bai Sandals pero lo no skohe Kòrsou mas.
CTB i CHATA ta hasiendo hopi esfuerso pa propagá Kòrsou internashonalmente, pa mas bishitante bin nos isla. Pero si ta esaki ta e eksperensia, ki bal! Diferente empresario riba tereno di turismo ta haña ku ta bon pa pensa kiko nos ke.


text:
Shailiny
Tromp-Lee
Candidato #11
Motivacion
Saliendo for di un famia grandi na unda norma y balor, e amor pa bo prohimo y e determinacion pa yuda unda cu tin mester semper ta central, a pone cu e gana cu mi tin pa haci un diferencia pa nos pais a bira asina fuerte cu ya mi no por djis para keto mas.
Mi a dicidi di drenta politica como candidato pa sirbi henter pueblo di Aruba. Aruba tabata y ainda ta pasando den temponan dificil economicamente y financieramente, cual consecuencia ta devastador pa henter comunidad y pa futuro di nos yiunan. P’esey awor mas cu nunca e grupo vulnerabel y e clase media di nos comunidad mester haya un bos.
Cu sosten di mi famia mi a dicidi pa uni mi mes na partido Movimento Electoral di Pueblo pa hunto nos haci diferencia. Pa hunto nos laga e pueblo sinti e progreso atrobe cu tanto nos ta anhela p’e. E progreso berdadero cu nos ta sinti den nos hogar, den nos cartera, na nos trabou, den nos negoshinan.
Trahando cu mi Tata, tempo e tawata minister, mi a haya amplio conocemento riba tereno di gobernacion y riba funcionamento di e aparato gubernamental cu ta duna mi e confiansa y siguridad di por representa mi pueblo dignamente.
Mi ta determina pa sirbi Aruba cu mi conocemento y experiencia como tambe cu mi formacion spiritual. Mi fe den Papa Dios t’asina grandi, cu mi ta convenci, cu unda bo pone bo mes disponibel pa traha di curason, dedica, cu tur honestidad y pa bo prohimo, cosnan grandi lo sosode pa un y tur.


text:
KRALENDIJK – Awe djamars 3 di desèmber 2019 ‘Bonaire Travel’ a selebrá 20 aniversario. Relashoná ku nan selebrashon, tabatin un mainta spesial. Empleadonan di ‘Bonaire Travel’ i gerente a invitá prensa pa inisiá nan selebrashon. A hasi entrega di un chèk ku balor di 2000 dòler na Fundashon Kunuku Kakelvers, un instansia ku ta atendé ku animal. Promé ku a hasi entrega di e chèk a dirigí palabra Natasja Statie-Gerharts, doño di e negoshi. El a menshoná ku nan tabatin tempu bon i ménos bon, sinembargo nan a hasi tur posibel pa sobrebibí i kontinuá. Despues a papia Valeska Gustowski:” Nos tin nos klientenan ku ta kere den nos i nan ta gusta e forma ku nos ta yuda i guia nan. Nos ta hasi e trabou ku plaser na bienestar di e kliente. No ta tur dia ta fásil, sinembargo nos ta traha fuerte pa duna e bon servisio. Tin bon desaroyo ekonómiko riba e isla i nos ta kontinuá. Mi ta gradisí pueblo di Boneiru. Pa boso nos ta kontinuá. Nos di ‘Bonaire Travel’ ta gradisí komunidat, pasobra sin boso nos lo no a yega 20 aña, Gustowski a menshoná. Seguidamente a papia Franchesca Statie kende ta e empleado ku tin ménos tempu ta laborá. “Tur mainta mi ta yega i yama bondia na kolega i klientenan ku hopi alegria. Tur dia ku mes un animo pa traha den e tim di ‘Bonaire Travel’. Mi stima e trabou i huntu nos ta brinda e bon servisio na e kliente, entre otro el a menshoná. Último persona ku a dirigí palabra tabata Marienella Fecunda. Awe el a kumpli 20 aña na e kompania, pues e tabata presente for di prinsipio. E ta atendé e parti krusero loke e ta hasi ku hopi amor el a konta. Despues a kontinuá ku kòrtamentu di bolo i un momentu di selebrashon.
Kombinashon di potrèt ta ilustrá entre otro Peter Kerssemakers di ‘Fundashon Kunuku Kakelvers’ kende a risibí un chèk komo regalo. Lema di ‘Bonaire Travel’ ta: ‘Your Window to the World’.


text:
‘Yin Yang’ di Dreams ta kuminsa zona awe
E tema ta inspirá for di filosofia chines; un deskripshon di e manera kon forsanan kontraste por tòg komplementá otro perfektamente. Por ehèmpel, skuridat i klaridat, tambe positivo i negativo- maske nan ta kontraste, di un manera independiente nan ta komplementá otro. ‘Yin Yang’ ta un búskeda eterno pa tur ku ta deseá un relashon di amor eksitoso. ‘Yin Yang’ kantá pa Remy Joss ta un komposishon i areglo di Axel Pikero i lo kuminsa zona awe na tur radio-emisora lokal.
Ya kaba for di siman pasá e banda a indiká riba nan página di Facebook ku nan ta pendiente pa saka un piesa nobo. E tim di maneho di Dreams ta moviendo stratégikamente e último lunanan i ya kaba por a komprondé ku ta pendiente- pa no únikamente mas piesa nobo ku featuring di diferente otro kantante huntu ku Dreams, sino tambe pa algun proyekto nobo ku e banda.
Remy Joss ta un kantante ku semper a desplegá bon trabou ku Dreams i ta parse ku Axel Pikero tin su malchi perfekto. Pikero a demostrá esaki ku dos montuno anteriormente i despues di algun ratu, awe Remy ta interpretá un piesa ritmo komersial estilo Dreams. ‘Yin Yang’ a keda grabá na Hitz Recording Studio dor di Quincy Comenencia i mesklá dor di Efrem Mambi. Mastering a keda den man di Sean Cannister. Ta invitá fanátikonan pa solisitá ‘Yin Yang’ na nan radio preferí, kompartié riba social media i bail’é durante kualke fiesta na unda Dreams lo presentá. Por sigui Dreams riba Facebook i Instagram.